ХВЖ Ҳаитига ёрдамни кучайтиришга чақирмоқда\n24 октябр 2021, Тошкент вақти: 01:32\nХалқаро валюта жамғармаси Ҳаитига Иккинчи жаҳон урушидан сўнг АҚШ Европага кўрсатган ёрдамга ўхшаш кенг миқёсли, ҳар томонлама ёрдам кўрсатишга чақирди.\nАҚШ Ҳаитига яна 4 минг нафар ҳарбий хизматчи жўнатмоқда. Ҳаитига жўнатилаётган бу контингентнинг Европа ва Яқин Шарқда жойлаштирилиши режалаштирилган эди.\nҲаитига жўнатилаётган ҳарбийлар олдига қутқарув амалиётларида, зарур озиқ-овқат, дори-дармон ва бошқа зарурий ашйларни етказишда иштирок этиш вазифаси қўйилди.\n12 январь куни Ҳаитида 7,1 магнитудали куч билан зилзила юз бериб, бир неча минг одам қурбон бўлди.\nАҚШ Геология маркази кеча Ҳаитида яна бир кучли ер силкиниши қайд этилгани тўғрисида хабар тарқатди.\nАҚШ расмийларига кўра, зилзила кучи 6.1 магнитудани ташкил этган. Зилзила эпицентри, айтилишича, Ҳаити пойтахти Порт-о-Пренсдан 56 км нарида жойлашган. Талафотлар ва вайронагарчиликлар ҳақида тўла маълумот тарқатилмади.


Фитрат: “Дунёнинг энг бой, энг бахтсиз бир тилини биласизми?” – ТАФСИЛОТ\n955 марта кўрилган\tФитрат: “Дунёнинг энг бой, энг бахтсиз бир тилини биласизми?”\t1918 йили Туркистон Компартиясининг топшириғига кўра, Фитрат (Шокиржон Раҳимий ва Қаюм Рамазон билан ҳамкорликда) дастлабки она тили дарслигини яратади (бу ҳақда «Иштирокиюн» рўзномасининг 1918 йил 1 май сонида «Биринчи она тили курси» деган мақола ҳам чиққан). Кейинроқ олим бу соҳадаги ишларини мукаммаллаштириб «Ўзбек тилининг сарфи» (грамматикаси)ни эълон қилади. Ўзбекистон Маориф нозирлиги томонидан тасдиқланган бу дарслик 1925–30 йиллар давомида беш марта нашр этилган.\nФитрат асарлари ҳақида фикр юритилганда, унинг зуллисонайн экани қайта-қайта тилга олинади. Бу бежиз эмас. Фитрат икки халқ тақдирининг тарихи, бирлигини теран англарди. Шунинг учун ҳам у айрим асарларини тожик тилида ёзди. 1926 йили Тожик тили грамматкасиани эълон қилди.\nУстоднинг ўзбек адабиёти тарихи, назарияси, ўзбек мусиқаси ва Шарқ шахматига оид асарларини кузатганда ҳам унинг нечоғли улкан тилшунос экани маълум бўлади. Бу фикрни тўлдириш мақсадида, Маҳмуд Қошғарийнинг машҳур «Девону луғатит-турк» асарини дастлабкилардан бўлиб ўрганиб чиқиб, нашрга тайёрлаганини эслаш мумкин. Яна айрим манбаларнинг гувоҳлик беришича, Фитрат олтой тиллари гуруҳига кирувчи тиллар табиатини узоқ ўрганган ва 30-йилларнинг ўрталарида «Қадимги мўғул тили луғати»ни тузиб, нашрга тайёрлаган. Бироқ бу асарлар ҳали эълон этилганича йўқ.\nФитратнинг бундан 71 йил бурун эълон қилинган ушбу мақоласи тилимиз Ўзбекистон давлат тили мақомини олган ҳозирги пайтда ҳам долзарб ҳисобланади. Фитрат ўзбек тилининг Навоий каби араб ва форс тиллари унсурларидан тоза бўлиши учун курашган бўлса, кейинги йилларда уни Европа тиллари исканжасидан қутқариш зарурати туғилмоқдаки, бу йўлда ҳам бизга Навоий ва Фитрат руҳи ҳамроҳ бўлгай.\nДунёнинг энг бой, энг бахтсиз бир тили қайси тилдир? Биласизми? Туркча. Шоирлик қилмоқчи эмасман, сўзнинг тўғриси шудир. Дунёнинг энг бой тили туркчадир, энг бахтсиз тили ёнаҳўл (яна шу) туркчадир. Бойларнинг бахтсизлиги совет ҳукумати чоғинда бўлғон бир ишдир, бундан бурун бахтли эдилар деганлар тилимизнинг ҳолини билмасдан гапирарлар.\nБир тилнинг бойлиги у тилдаги сўзнинг кўплиги (касрати калимот), ундирлик (ундириш) кенглиги (вусъати иштиқоқ), юсуп тугаллиги (мукамаллияти қавоид) билан бўлур. Туркчада сўз кўплиги борми? Арабчиларимизча айтганда, касрати калимот мавжудми? Бу сўз букун эмас, неча юз йил бурун ўрга чиқмиш, дея Навоийнинг китоби туркчанинг бойлигини очибгина билдира олмаса ҳам, туркчада сўз кўплигини яхши биладир. Навоий ёлғиз йиғламоқнинг турларини кўрсататурғон туркча сўзларнинг шунчасини ёзадир: Инграмоқ, синграмоқ, ингичқирмоқ, йиғламоқ, йиғламсинмоқ, ўкирмоқ, сиқтамоқ.\nМана сизга бир ҳодисанинг етти тури учун отким, ораларинда ингичка айирмалар бордир. Туркчада бу ҳол оз эмас. Арабча нуфуз, мурур, убур; у тўғрисинда туркчамизда ўтмоқ, кечмоқ, ошмоқ, ортонмоқ бор. Арабча қанд, азм, амал, қаршусинда туркча тилак, истов, орхан бор. Арабча зарф ёнинда туркча идиш бор, совут бор. Арабча фанда манфаат ўрнинда туркча тосих бор, унум бор. Арабча қалб ўтрусинда туркча юрак билан кўнгул бор. Арабча садр учун туркча кўкс ва кўкрак бор. Туркча луғат ёзмоқчи бўлғонимда, туркча сўз бойлиги тўғрисида бундан ортиқ ёзолмайман. Сўзни туркчада ундирик кенглиги (яъни вусъати иштиқоқ)га кўчираман. Илм ишининг туркчасидан ундирилган сўзлар шулардир: Бил, билгай, билажак, билгуси, билар, билса, билса-чи, билай, билди, билибдир, билган, била бошлади, била ёзди, била олди, била турди, била берди, билиб, билгач, билгали, билмак, билиш, билув, билмов, билим, билги, билик, билмас, билмаслик.\nМана сизга ёлғиз феъллардан 13 феъл, қўшма феъллардан 6 феъл. Қўшма феъллардан ҳар бирининг буйруғи бўлиши (феълнинг бўлишлилик категорияси), ҳоли, келажаги, шарти, қўзғови бор. 13х6=78 бўлур. Бунларга уфт феъллари (феълнинг замон категорияси), вақт, сабаб феъллари қўшилса, 81 та бўлур. Бунга исм ва сифат ёзилғон 18 қўшилғонда 99 сўз бўлур. Бу 99 тасидаги сўз толлуғи (ўзак маъносида) буйруқдир (яъни бил сўзидир). Демак, туркчада бир томирдан 98 сўз ундиринг эмиш. Эмди юсуп тугаллигига (мукаммалияти қавоидга) боқайлик.\nАраб, форс, рус, немис, француз тилларидан қай бирининг сарф (грамматика) китобларини олиб қарасак, кўрамизким, бир сўзни ясамоқ учун бир қанча ёзилғон, ундан сўнг шул қоидадан ташқари қолғон (мустасно) сўзлар деб тўрт-беш сўз кўрсатилган. Турк сўзларинда эса бундай сўз топилмайдур. Юсупсизлик деган ҳоллар туркча сарфда сира йўқдур. Тилимизнинг авжи тўғрисида ҳам бойлиги, тугаллиги билиндими? Эмди сўзни туркчанинг бахтсизликдан қутула олмамишдир. Турк тили дунёнинг энг бахтсиз тилидир. Туркчанинг бахтсизлиги араб босқини билан боғланмишдир. Араблар босдиқлари (босиб олган маъносида) ўлкага ёлғиз ҳукуматларини эмас, динларини, йўсинларинида танитғон, олинғон эдилар. Мусулмонликнинг туби, томири Қуръон билан ҳадисдир. Шунинг учун янги мусулмонлар арабча ўрганишни ўзларига важоб деб билдилар, ўқидилар, ўргандилар, севдилар. Бундан кейин форсча ва туркча арабча бўғувига кириб қолдилар. Форс тилининг ҳоли бутунлай ёмонлашди. Форслар ўз тилларини ташладилар. Ёлғуз китобларини эмас, ўзаро ёзувларини ҳам арабча ёза бошладилар. Лекин бу иш кўп чўзилмади. Форс тили бир силкиниш билан ўзини араб бўғувидан қутқара олди. Форс тилининг бу силкиниши Эрон шоири Фирдавсийнинг арабчаликка қарши қайнаған, қизиғон эронли бир миллатчи эди. Ўттиз йил тиришди, донгли «Шоҳнома» китобини ёзиб чиқарди. «Шоҳнома» ёзиб чиқарувдан Фирдавсийнинг иккита тилаги бор эди: Эрон улусининг арабдан совутиб, эронли туйғусини бермак ва араб тилини Эрондан суриб чиқармоқ. Шунинг учун «Шоҳнома»нинг ҳар бир еринда эронлини мақтаган шоир арабликка келганда:\nдеб қийқирмишдир. Бу сўзларнинг туркчаси шудир: Туя сути билан илон эти емакдан бошқа иш билмаган арабнинг иши, шу ерга чиқмишким, Эрон императорининг тахтини истайдилар. О, шу ишга сабаб бўлган фалак, туфу сенга, туфу!\nЯна шунинг учундирки, Эронда арабча ҳоким бўлғон бир замонда ёзилғон «Шоҳнома»да арабча сўзлар йўқ даражада оздир. Фирдавсий бу икки тилакни билиб, онглаб, ишга киришганини билдирмакчи ўлиб, ёзадирким:\nДунёнинг энг бой тили бўлғон туркчамиз ёлғуз арабча қумруқлар (зуғум) билан эмас, форсича тепкилари билан даҳи эзилмишдир. Кўзларимизни тўрт очиб қарайлик, дунёнинг энг буюк ҳакими бўлғон Ибн Сино туркдир. Иккинчи Арасту атолғон Форобий туркдир. Араб тилини мангулик тиргизиб келган Жавҳарий туркдир. Ваҳдати вужуд фалсафасининг имомларидан бўлган Жалолиддин Румий туркдир. Форсий адабиётнинг пайғамбарларидан бўлган Низомий даҳи туркдир. Шу ерда отлари ёзилғон кимсалар ёлғуз турк улусин эмас, бутун дунёнинг улуғ кишилариндан эрурлар. Икки турк улуси бунларнинг асарлариндан оснилонолмай (ажралмоқ) қолмиш, балки ўзларини ҳам яхшигина таниёлмай қолмишдир. Бунлари ўз биликларини туркча ёзсалар эди, букун турк улусининг ҳоли эҳтимолки бошқа турли бўлар эди. Бахтсизлик бунданда ортиқ бўлурмикан?! Турк ўғли турк бўлғон Маҳмуд Ғазнавий Фирдавсийни чақириб, турк эзилишини кўрсатган «Шоҳнома»ни ёздурсун, дея ҳар йўлига бир олтун берсун. Шу бахтсизликдирки, турк ўғли бўлғон усмонли ҳоқонларига ўз туйғуларини форсича шеър билан сўйлатмишдир.\nЯна шул бахтсизликдирким: Кафказия туркларининг Қаларин тутмиш дея форс тилининг ҳурмати учун саксон ёринда сўзи ўрнида ҳаштот дедирмишдир.\nТуркча бахтсиздир. Минг йилдан бери эзила келмишдир. Лекин битмамишдир. Битмас, яшамишдир, яшар. Негаким, бойдир. Туркча яшамишдир. Яшар, лекин ўзини араб, форс тиллариндан қутқара олурми, йўқми? Сўзни бу ерга етиргач, бармоғимни яранинг ўзагина босмиш бўлдим. Бу сурдиғимға икки турли жавоб келари белгиликдир. Ҳа, йўқ. Эмди шу йўқ деганлар билан юришайлик. Бунлар деяларким, туркча араб форс тиллариндан қутулолмас, нечун? Мана далиллари: а) чунки, араб, форс тиллари бойдир. Бунинг жавобини бердикким, туркча ҳам бойдир. Чунки, букунги турк дунёсининг билимли улуғ ёзувчилари шу йўлга кирмишдир. Бунга жавоб берамизким: Турк дунёсининг улуғ ҳакамлари бўлғон Форобий билан Абу Али ўз асарларини арабча ёзорга қўл қўйган эдилар. Сиз нечун уларнинг изидан чиқдингиз? Сиз Абу Алининг изидан чиққанда, бизда сизнинг изингиздан чиқа олсак керак; в) чунки, тилимизда кўп нарсанинг оти йўқдир. Жавобимиз: Бу сўздан тилагингиз нимадир? Шул чоқда тилингиздаги араб, форс сўзларининг туркчаси топилмайдур демоқчи бўлсангиз, сўзингиз янглишдир. Туркчани билмас экансиз. Ўрганинг. Ҳозирги сўзларимиздаги арабча, форсчалардан бир нечаси учун туркча топилмайдир, десангиз тўғридир. Биз ҳам уларни чиқармоқчи эмасмиз. Унларни олурмиз, лекин ўзимизники қилурмиз. Туркчалаштирурмиз. Қоиданинг туркчаси йўқдур. Сарфнингда туркчасин тополмадик Иккисин даҳи олурмиз. Лекин, сиз каби Қавоиди сарфия демасдан, Сарф қоидалари дермиз: чунки, илмий истилоҳларнинг туркчаси йўқдир. Ким деди буни? Шамснинг туркчаси қуёшдир. Кавокибнинг туркчаси юлдузлардир. Меъонорининг туркчаси суюқ ўтдир. Саҳоби маъни – ёруғ булут, ҳандаса – ўлчов хат чизиқ, зовия – бурчак, пучмоқдир. Кавоҳи собита – турғувчи юлдуздир. Кавкаби зузаиб – қуйруқли юлдузлардир.\nТузук, бир неча истилоҳларнинг туркчасини бу кунгача тополмағонмиз, уларни сақлармиз. Чунки, туркчамиз қабо (орқада)дир, дўққи (қўпол), адабиёт тили эмасдир.\nСўз бу ерга келдими? Чидамоқ қўлдан келмас. Қаболик, дўққилик кўрсатмоқчи бўлиб деймизки: Сиз улусингизни севмайсиз. Шунинг учун турк улуси ва турк тилининг сиз билан иши йўқдир. Қаршингиздаги кишилар бу сўзни эшитиб ўтирмаслар, қиларини қиларлар. Мен улусимни жонимдан ортиқ севаман дерлар. Бунларнинг мана шу сўзлари кўмуч (ёлғон)дир. Тушунгизда сиз бир хотинни севсангиз, тиришиб, жон чекишиб, куч билан уйига кирибсиз, ёнига суқулгандан кейин, юзига қараб: Мен сизни кўп севаман, сиз кўн чиройлисиз, лекин шу кўзингиз кўп дўққидир, шуни чиқариб ташланг, бурнингиз ёмон ис берадир, шуни кесиб отинг, десангиз севгилингиз бўлғон хотин икки-уч таёқ уриб сизни қувмасми? Албатта, қувар. Турк тилини севамиз, лекин тили қабодир, мусиқаси тотсиздир, таризи қоронғудир, деганларнинг ҳам бир-икки таёқ еб, қувилмоқлари керакдир, лекин, турк тили бахтсиздир.\n«Тилимиз» /«Иштирокиюн» рўзномаси/, 1919 йил 12 июнь, 32 сон.\nКалит сўзлар: турк тили, Фитрат


Тожикистонда ҳукм қилинган адвокат Ёров таниқли ёзувчи бўлмиш отаси билан видолаша олмади\nҲукм қилинган адвокат Бузургмеҳр Ёровнинг отаси ва таниқли ёзувчи Равшан Ёрмуҳаммад якшанба куни 76 ёшида вафот этди. Бузургмеҳрнинг синглиси Хосият Ёрованинг айтишича, отаси 4 март куни Душанбедаги уйида вафот этди.\n«Отамизнинг фарзандлари кўп, бироқ у фарзандларидан йироқда вафот этди, унинг сўнги кунларида ёнида қўшнилар бўлди. Бизнинг уйСИЗО яқинда жойлашган. Бир кун аввал менга қўнғироқ қилди, у биз учун жуда ҳам қайғурарди», - дейди Хосият.\nХосият Ёрованинг айтишича, отасининг жасади бугун пойтахтдан туғилиб ўсган Жалолиддин Балхий туманига олиб келинди ва дафн қилинди.\nРавшан Ёрмуҳаммаднинг катта ўғли Бузургмеҳр Ёров 2015 йилдан бери ҳибсда ушлаб турилибди. Бузургмеҳрнинг синглиси ва укаси - Хосият ва Жамшедузоқ давом этган таъқиб ва босимлардан сўнг мамлакатни тарк этишга мажбур бўлишган эди.\nХосият Ёрованинг айтишича, отаси ҳеч қачон соғлиғидан нолимаган, бироқ Бузургмеҳрнинг ҳибсга олинганидан сўнг ва мамлакатни тарк этишга мажбур бўлган бошқа фарзандларини соғиниб соғлиғи ёмонлашган. Равшан Ёрмуҳаммад 2016 йилнинг декабрида Бузургмеҳрнинг ҳибсга олинганидан сўнг ёлғизликда истиқомат қилаётгани ва ўзининг “Маҳмуд Ғазнавий” деб номланган романининг сўнгги саҳифаларини ёзаётганини айтган эди.\nТаниқли тожик ёзувчиси Равшан Ёрмуҳаммад радио, телевидения, «Адабиёт ва санъат» газетасида мухбир бўлиб ишлаган, “Тожикистон” журналининг бош муҳаррири бўлган.1998 йилдан 2003 йилга қадар Тожикистон Ёзувчилар уюшмаси раисининг ўринбосари лавозимида ишлаган.


ФИФА қирғиз ҳукуматидан ўзбек ҳакамнинг хавфсизлигини таъминлашни сўрамоқда - BBC O'zbek\nФИФА Президенти Зепп Блаттер Қирғизистон раҳбари Роза Ўтинбоевага расман мурожаат қилиб, 2010 йилги Жаҳон чемпионатида ҳакамлик қилган қирғизистонлик ўзбек ҳакам Баҳодир Қўчқоровнинг хавфсизлигини таъминлашини сўраган.\nЎзбекистонлик ҳакам Равшан Эрматовга ёрдамчилик қилган Баҳодир Қўчқоров Қирғизистоннинг яқиндагина этник зўравонликларга саҳна бўлган жанубий Ўш шаҳридан.\nАйнан Жаҳон чемпионатининг илк куни билан тўғри келган қонли низоларда юзлаб кишилар қурбон бўлган, минглаб кишилар яраланган ва шаҳардаги аксарият бинолар куйиб, кул бўлганди.\nЎшдаги оиласи қирғиндан қочиб, ертўладан бошпана топган бир кунда Баҳодир Қўчқоров Жаҳон чемпионатининг дастлабки учрашувига ҳакамлик қилишнинг уддасидан чиқа олади.\nЎша кунлари Россиянинг "Комсомльская правада" газети ,"Унинг рафиқаси, кекса онаси ва 8 ёшли ўғли икки кунни ертўлада ўтказишгани ва қирғиндан омон қолишган"и ҳақида ёзганди.\nҚирғизистон жанубида кечаётган воқеаларга қарамай, Баҳодир Қўчқоров Равшан Эрматовга ёрдамчилик қилишда давом этади ва ярим финал дохил жами 5 беллашувда ҳакамлик қилишади.\nБир Жаҳон чемпионатининг ўзида беш бор ҳакамлик қилиш билан эса, Равшан Эрматов бошчилигида учовлон мексикалик Бенито Арчундия ва аргентиналик Ҳорасио Элизондалар билан бирга рекордчилар қаторига киришади.\n40 ёшли Баҳодир Қўчқоров 1997 йилдан буён халқаро учрашувларни бошқаришда ёрдам бериб келади.\nЎзининг ҳакамлиги билан бутун дуёнинг диққатини тортган Равшан Эрматов эса, ўз ёрдамчилари билан ҳамкорликда кетма-кет икки бор "Осиёнинг энг зўр ҳаками" деб топилган.\nРавшан Эрматов у билан бирга кўплаб энг нуфузли халқаро футбол мусобақаларини бошқарган.\nБаҳодир Қўчқоров Жанубий Африкага жўнаб кетиши арафасида берган суҳбатларининг бирида, "Жаҳон чемпионатида ўз мамлакатини намоён этиши, Ўш ва Қирғизистонни ҳеч нарсага алишмаслиги"ни айтганди.


Ўзбекистонда киберфирибгарлик янада кўпаймоқда. Алданиб қолмаслик учун нималарга эътибор қаратиш керак\nАсосий/Сўнгги янгиликлар/Ўзбекистонда киберфирибгарлик янада кўпаймоқда. Алданиб қолмаслик учун нималарга эътибор қаратиш керак\nНашр қилинган сана: 24.07.2021 12:10\nСўнгги йилларда банклар ва тўлов ташкилотлари томонидан таклиф қилинаётган хизматлар, маҳсулотлар хилма-хиллиги ва қулайлиги туфайли мамлакатимизда нақд пулдан кўра нақдсиз пулга бўлган талаб ва ундан фойдаланиш ҳажми ошиб бормоқда.\nТошкент шаҳри ёки вилоятлар маркази, балки туманлар ва қишлоқларда ҳам одамлар "пластик" дан фойдаланиш ва у орқали савдо қилишни афзал билмоқда.\nНақдсиз тўловлар ҳажми ошиб бориши билан, унинг хавфсизлигини таъминлаш масаласи кун тартибига чиқяпти. Авваллари нақд пулни чўнтакдан, ҳамёндан ўғрилаётганлар, ҳозир банк карталардан, электрон ҳамёнлардан "ухлатишяпти". Қуйида шу кунларда энг кенг тарқалган киберфирибгарлик турларини келтириб ўтамиз.\n1. OLX орқали фирибгарлик\nOLX Ўзбекистондаги энг йирик электрон бозор. У ерда бирламчи ва иккиламчи фойдаланиладиган товарларни сотиш мумкин. OLX орқали олди-сотдилар кўп бўлишини ҳисобга оладиган фирибгарлар, албатта ундан фойдаланишни исташади. Ҳозирда OLX'даги энг кенг тарқалган фирибгарлик схемаси қуйидагича ишлайди: Фирибгар сиз сотмоқчи бўлган буюмни олишини билдиради. Суҳбат одатда Телеграмдаги ёзишмалар орқали бўлади. Фирибгар учун сотилаётган буюмнинг қизиғи йўқ. У буюмнинг ҳолати ҳақида, нархи ҳақида деярли қизиқмайди. У фақатгина, сотувчининг қайси шаҳарда эканлигини сўрайди ва ўзининг бошқа шаҳарда эканлигини айтади (масалан сотувчи Қарши шаҳрида, фирибгар Навоийда эканлигини айтади). OLX'га қўйилган буюмни сотиб олишини, фақат буюм Яндекс.курьер ёки БТС почта орқали олишини айтади ва Телеграм орқали сотувчига ҳавола жўнатади (расмдаги каби). Ҳаволада Yandex.uz ёки bts.uz каби одамни чалғитувчи сўзлар, жумлалар бўлади. Сотувчи ҳаволага киради ва у ердаги пунктларни тўлдириш асносида банк пластик картасининг уникал рақами (16 талик рақам), амал қилиш муддати, энг қизиғи, ушбу пластик карта уланган телефон рақамга келган СМС-кодни ҳам киритади. Қарабсизки, битта содда одамнинг банк маълумотлари тўлалигича фирибгарларнинг қўлига ўтади, яъни фирибгар ҳалиги одамнинг чўнтагига исталган пайт қўлини тиқиши ва ундаги пулларни, агар истаса, келажакда келиши мумкин бўлган пулларини (кўпчиликда пластик карта ойлик тушадиган карта бўлади) ҳам олиш имкониятига эга бўлади. Шунга ўхшаш ҳолатга блогер Шаҳноза Соатова ҳам дуч келибди. Шаҳноза опа эса фирибгарларга ишонмаган.\n1) фирибгар Телеграмда русча исмлардан фойдаланган ҳолда рус тилида ёзади;\n2) фирибгар савдолашмайди, сотилаётган буюмнинг техник параметрларига деярли қизиқмайди;\n3) почта хизмати орқали товарни қабул қилишини айтади ва яндекс.курер ёки БТС почта учун сўровнома қолдирганини ва ўзи юборган ҳаволага кириб уни тўлдиришни сўрайди;\n4) ҳаволанинг якуний манзили (яъни миллий домени) .xyz, .abc, .getclick каби шубҳали доменлар бўлади ва ушбу доменларнинг на Яндексга, на БТС почтага, на Фаргога алоқаси йўқ.\nЭслаб қолинг! Банк картасига Click, Payme каби тўлов иловаларидан пул ўтказганда (P2P ўтказма) ҳеч қачон картанинг амал қилиш муддати ёки телефонга келган СМС-кодни киритиш керак бўлмайди. Агар ушбу маълумотлар киритиш сўралаётган бўлса, катта эҳтимол билан фирибгарлик қурбони бўляпсиз!\n2. Телеграм орқали фирибгарлик\nКиберфирибгарликларнинг аксарияти ёки Телеграм орқали амалга оширилади, ёки жарёнда Телеграм иштирок этади. Чунки Телеграм Ўзбекистондаги энг оммалашган ижтимоий тармоқ. Телеграмда айрим олди қочди канал, гуруҳларда тез-тез қуйидагича жумлаларга дуч келишингиз мумкин: "Гуруҳга фалон сондаги дўстларингизни таклиф қилинг ёки қўшинг, сизга фалон сумма (масалан 100 минг сўм) миқдорида пул берамиз". Соддагина Телеграм фойдаланувчиси айтилган миқдорда обуначи қўшади ва Телеграм гуруҳ маъмури у билан алоқага киришади. Маъмур (катта эҳтимол билан бу унинг навбатдаги ўлжаси, биринчиси эмас) етарлича обуначи қўшган фойдаланувчидан, унга пул ўтказиши учун, банк картаси рақамини ва картанинг амал қилиш муддатини сўрайди. Ушбу маълумотларни олган фирибгар, "ҳозир телефонга келган СМС-кодни айтиб юбориш" ни сўрайди. СМС-код айтилди, тамом, фирибгар содда фойдаланувчининг банк картасига виртуал тарзда "эгалик қилади".\nБу каби фирибгарлар қурбонига айланмаслик учун нима қилиш керак?\nПластик картанинг амал қилиш муддати, CVV-код (агар карта VISA ёки Mastercard бўлса) ни ҳеч кимга, ҳеч қачон айтманг, берманг, юборманг.\nПластик карта СМС-хабарномага уланган сим картага келадиган смсни ҳеч қачон ҳеч кимга айтманг. Ўша смснинг ўзида ҳам "Тасдиқлаш коди: 84666. ҲЕЧ КИМГА КОДНИ БЕРМАНГ! Буни фақат фирибгарлар сўрайди" деб ёзиб қўйилган. Бу ўринда кодни бермаслик деганда, уни фақатгина кимгадир айтмаслик эмас, уни бировга СМС, Телеграм орқали жўнатмаслик, ҳар хил сайтларга киритмаслик назарда тутилган.\nФото: Скриншот / Bankers.uz\nФирибгарлик қурбонига айлангач, нима қилиш керак?\nШунча таъкидлашга қарамай, сиз киберфирибгарлик қурбонига айландингиз. Фирибгарларда банк карта маълумотларингиз мавжуд бўлса,\nКартадаги бор маблағни бошқа картага ўтказиб олинг ёки уни энг яқин банкоматдан нақдлаштириб олинг.\nКартани банкларнинг мобил иловаси орқали ёки ўша карта тегишли банкнинг колл-марказидаги операторга қўнғироқ қилиш орқали блокланг.\nБанкка мурожаат қилиб, пластик картани қайтадан чиқариш учун буюртма беринг.\nИчки ишлар органларига ариза билан ёзма мурожаат қилиб, фирибгарлик қурбонига айланганингизни билдиринг ва ёрдам кўрсатишларини сўранг. Сиз ўз айбингиз билан пулингизни ўғрилатиб қўйган бўлсангиз ҳам, Ички ишлар органи ходими сизга ёрдам кўрсатишга масъул ва бу унинг тўғридан-тўғри вазифасига киради.\nУнутманг, пластик картадаги пул ҳам пул. Уни хавфсиз сақлаш, аввало сизга боғлиқ!


Маҳмуд Ражаб ва унинг яқинлари Хоразмдан Тошкентга юриш бошлади – TÜRKİSTANDER\nМаҳмуд Ражаб ва унинг яқинлари Хоразмдан Тошкентга юриш бошлади\n22 сентябрь куни хоразмлик журналист Маҳмуд Ражаб ва унинг яқинлари Хоразмдан Тошкентга пиёда юриш бошлади.\nЖурналист ва унинг яқинлари Тошкентда Ички ишлар вазири Пўлат Бобожонов билан шахсан учрашиш мақсадида яёв кетмоқда.\nМаҳмуд Ражаб Туркиядан шоир Муҳаммад Солиҳ китобларини Ўзбекистонга олиб келгани учун контрабандада айбланиб, 5 ойдан бери терговга қатнамоқда.\nЮриш иштирокчиларига номаълум аёллар ҳужум қилди\nУрганч шаҳрига кетаётган юриш иштирокчиларига номаълум аёллар ҳужум қилди. Буни Фейсбук орқали жонли чиқиш қилган блогер Шабнам Оллашукурова маълум қилди.\nЮриш иштирокчилари сафи кенгайди\nТунни Янгибозор туманидаги кафелардан бирида ўтказган юриш иштирокчилари Урганч шаҳрига етиб келгач, уларга яна уч нафар киши қўшилди. Яна бир киши Боғотда, икки киши Ҳазараспда қўшилишини маълум қилди.\nХоразм ИИБ бошлиғи ҳам Маҳмуд Ражабни тўхтатишга уринди\n22 сентябрь куни кечқурин ўзини Хоразм вилоят ички ишлар бўлими бошлиғи деб таништирган киши юриш иштирокчилари билан учрашди.\n– Мен Пўлат Раззақович Бобожоновнинг вакилиман. Мен сизни хавфсизлигингизни таъминлаб вазиримиз билан учраштириб бераман, дея ваъда қилди ўзини Хоразм ИИББга бир ой аввал бошлиқ қилиб тайинланганини айтган киши.\n– Пўлат Бобожонов шу вилоятнинг вакили. Шу вилоятда ҳоким бўлган. Ҳозир вилоятдан мана шундай аҳволда бориш яхшими?, деди ўзини ИИБ деб таништирган киши.\nФейсбук орқали жонли берилган видеода тасвирлар қоронғуликда олингани сабаб ўзини ИИБ бошлиғи деб таништирган кишининг юзи аниқ кўринмайди.\nХоразм вилоят Ички ишлар бошқармаси расмий сайтида бошқарма бошлғи генерал-майор Даврон Назармухамедов экани кўрсатилган.\nМаҳмуд Ражаб ИИБ бошлиғининг илтимосларини инобатга олмади ва юришни давом эттирди.\nГурлан туман ҳокими Маҳмуд Ражабни қайтаришга уринди\nГурлан туман ҳокими Алишер Солаев Тошкентга пиёда йўлга чиққан юриш иштирокчилари олдига бориб, уларни тўхтатишга ҳаракат қилди.\nБироқ Маҳмуд Ражаб ва унинг яқинлари ҳоким сўзларина қулоқ солмади.\nМаҳмуд Ражаб Фейсбук орқали жонли намойиш қилинаётган видео давомида ҳоким Солаевни фермерларни юриб, ҳақоратлашда айблади.\nМаҳмуд Ражаб ўзининг яқинлари, уни қўлловчи шахслар билан биргаликда 22 сентябрь куни тушдан кейин Гурлан туманидан Тошкентга пиёда йўлга чиқди. Юриш иштирокчилари орасида ёши катта аёллар, ёш болалар, ҳатто чақалоғи билан чиққан бир аёл ҳам бор. Юриш иштирокчилари сони жами йигирмага яқин одам.\nУ сўнгги 5 ой ичида тўхтовсиз терговга чақиртирилганига норозилик билдираяпти.\n– Пичоқ суякка бориб етди. Хоразм вилояти Ички ишлар ходимларининг зулмидан, золимлигидан, ноҳақлигидан жонимиздан жудаям тўйиб кетдик. Тошкентга ёзган хатларимиз, аризаларимизга жавоб бўлмагани учун ўзимиз ноилож пиёда йўлга чиқишга қарор қилдик. Мақсадимиз Тошкентга бориб, Пўлат Бобожонов билан юзма-юз учрашиш. Мен ноҳақ туҳматга учраганман. Ўзимнинг ноҳақлигимни Хоразмда исботлаш имкони бўлмади. Шунинг учун Тошкентга йўл олдик, деди Маҳмуд Ражаб юришни бошлашдан аввал Фейсбук орқали.\nУшбу юриш блогер @Shabnam Olloshkurova нинг Фейсбук саҳифаси орқали жонли равишда ёритилмоқда.\nМаҳмуд Ражаб 21 сентябр куни Хоразм вилоят Ички ишлар бошқармаси ходимлари уни олиб кетишга келишгани, аммо маҳалладошлари қаршилик кўрсатиши туфайли қайтиб кетишгани ҳақида Озодликка гапирганди.\nУнинг Фейсбук орқали маълум қилишича, сўнгги 3 кун ичида ички ишлар ходимлари уйига бостириб, кириб, уни олиб кетишга ҳаракат қилишган.\nМайда безорилик учун қамалган ҳайдовчи 8 кунда уйига қайтарилди ва… жон берди


Террор исломга ёт иллат – Имом Фахриддин Ар-Розий ўрта махсус ислом билим юрти\nМақолалар / Мударрислар\nТеррор исломга ёт иллат\nБугунги кунда динни ниқоб билан ер юзида фасод чиқариб шаҳарларни вайрон қилаётган, нохақ қон тўкиб экинзорларни, боғларни куйдираётган, мусулмонларни куфрда айблаб фақат мусулмонлани қонини тўкаётган замона хаворижларининг қилмишлари мутлақо қуръони карим таълимотга, Расулуллоҳнинг кўрсатмаларига зид эканини кўриб ўтамиз. Аслида муқаддас Ислом динимиз инсонларни бошидан зулмни кўтариш учун келган диндир. Аммо ушбу террорчи жамоалар мисли кўринмаган кулфатларни ислом уммати бошига ёғдиришмоқда. Абу Зарр Ғифорий разияллоҳу анҳу Расуллулоҳ Саллоллоҳу алайҳи васаллам Робби азза ва жалладан ривоят қилган хадиси қудсийда “Эй бандаларим албатта мен зулмни ўз нафсимга харом қилдим. Сизларни ўрталарингизда хам зулмни харом қилдим. Бир бирларингизга зулм қилманглар”.(муслим ривояти) деб амр қилган. Шундай экан зулм харом экани ушбу хадиси қудсийдан маълум бўлади.\nИсломнинг тинчлик дини.\nИслом инсонларни тинч тотув яшашликка , бир бировга ёрдам беришга, бир бирога зулм қилмасликка чақиради. Қуръони карим оятлдарида мўъмин мусулмонлар бир бирлари билан ака ука биродар экани таъкидланган. Жумладан Аллоҳ таоло айтади “Албатта мўъминлар биродардирлар,бас,икки биродарингиз ўртасини ислох қилинг” (хужурот сураси 10 оят). Қуртубий ўзларининг тафсирларида ушбу оятни қуйидагича тафсир қилганлар Аллоҳ таолонинг: Албатта, мўминлар биродардирлар, деган сўзи динда ва ҳурматдадир, насабда эмас. Шунинг учун диндаги биродарлик насабдаги биродарликдан мустаҳкамроқдир. Бухорий хамда Муслим ўзларининг хадис тўпламларида Абу Ҳурайра ( р.а)дан ривоят қилинади: Расулуллоҳ (с.а.в) айтдилар: Ўзаро ҳасад қилманглар, бир-бирингиздан нафратланманглар, жосуслик қилманглар, ҳасислик қилманглар ва Аллоҳнинг биродар бандалари бўлинглар. Бошқа ривоятда: “Ҳасад ва ифлослик қилманглар ва бир-бирингдан нафратланманглар ва қарама-қарши бўлманглар ва баъзингиз баъзингизни савдоингизни бузманглар ва Аллоҳнинг биродар бандаларидан бўлинглар. Мусулмон мусулмоннинг биродаридир. Унга зулм қилмайди, уни пастга урмайди, ҳақорат қилмайди, тақво шу ердадир”, деб уч маротаба кўксига ишора қилдилар. Яна айтдиларки: “Ҳар бир мусулмонга мусулмоннинг қони ва моли ва обрўйи ҳаромдир”. Саҳиҳайндан (Бухорий ва Муслим) бошқасида Абу Ҳурайрадан ривоят қилинади: “Набий (с.а.в) айтдилар: “Мусулмон мусулмоннинг биродаридир . Унга зулм қилмайди ва уни сўкмайди ва уни ёрдамсиз ташлаб қўймайди ва биносини уникидан баланд қилмайди, чунки у шамолни ўтказмай тўсади. Лекин қўшнисининг изни билан қурса бўлади ва қозонининг таом ҳиди билан ҳам азият етказмайди, илло магар етказса қўшни учун бир чўмич қўшади. Ўғлига мева сотиб олмайди, магар олса қўшнисининг ўғлига ҳам чиқариб беради. Набий (с.а.в) айтдилар: Ўзларингизни сақланглар ва сизлардан фақатгина озгинангиз сақланурлар деб мархамат қилганлар.\nТакфир аҳли сунна вал жамоага зид.\nБугунги кундаги такфирчилар юқорида зикр қилинган феъллари билан хаворижлардан хам ошиб тушмоқда. Такфир масаласи ниҳоятда оғир кулфатларга олиб келгани боис ҳанафий уламоларимиз кейинги уммат хаворижлар қилган хатони такрорламасликлари учун ақида китобларида бу нарсани баён қилиб кетишган. Жумладан, Абу Ҳанифа раҳматуллоҳи алайҳнинг “Фиқҳул акбар ” номли асарида: “Мусулмон кишини гуноҳлардан бир гуноҳни қилгани билан уни кофирга чиқармаймиз, модомики ўша гуноҳни ҳалол санамаса”, – дейилган.\nМисрлик ҳанафий уламоларидан бутун ислом оламида тан олинган имом Таховийнинг “Ақидатут-Таховий ” асарида шундай дейилган: “Аҳли қиблалардан бирортасини гуноҳи туфайли кофир санамаймиз. Модомики, ўшани ҳалол ҳисобламаса. Иймон бўлса, гуноҳ уни қилган одамга зарар қилмайди демаймиз”. (“Ақидатут-таҳовий” матни)\nШунингдек “Ақидатут-Таховий ” матнида яна шундай дейилади “ ва уларга куфр ширк нифоқ хақида ,модомики уларда мана шу нарсалардан бирортаси зоҳир бўлмаса,(кофир мушрик мунофиқ ) деб гувоҳлик бермаймиз. Сирларини Аллоҳнинг ўзига хавола қиламиз.” Экстремистлар одат қилган асосий нарса, уларга қўшилмаган, уларнинг вайронкор ғояларини қўллаб қувватламаган.\nХанафийларнинг машхур уламоларидан бўлмиш 970 ҳижрий санада вафот этган, ханафий мазҳабидаги мўътабар китоблардан саналган Ал Бахрур-Роиқ номли китобнинг муаллифи ибн Нажим рахматуллои алайҳи “Агар бу масала кофир дейиш учун 99 та далил бўлсаю кофир демаслик учун биргина далил бўлса 99 далилни қўйиб ўша бир далилни олиш керак” деган.\nТаниқли уламо Юсуф Қарзавий ўз фатвосида «Ислом бегуноҳ одамларнинг жони, мулки ва номусига нисбатан зулм ишлатишни ман этади. Пайғамбаримиз (с.а.в.) видолашув ҳажи вақтида қилган маърузаларида одамларнинг жони, мулки ва номуси қиёматгача даҳлсиз, деб эълон қилган. Бу нафақат мусулмонларга, балки бошқа инсонларга ҳам тегишли. Исломда «мақсад воситани оқлайди» деган тамойил йўқ», деб таъкидлайди. 2005 йил июлида Оммон (Иордания) шаҳрида ислом дунёсининг етакчи уламолари томонидан қабул қилинган фатвода «тўрт сунний мазҳабга эътиқод қилувчиларнинг барчаси мусулмон ҳисобланади. Уларни имонсизликда айблаш, жонига, номусига ва мулкига қасд қилиш мумкин эмас», деб эълон қилинган.\nДин уламоларини беобрў қилиш учун турли таъна тошларини отиш харом.\nИжтимоий тармоқлар орқали такфирчи жамоалар диний уламоларга нисбатан аҳолида нафрат уйғотишга, уларни обрўсизлинтиришга интилишмоқда. Гўёки улар сарой уламолари эмиш, халққа динни хақ сўзни етказмаётган эмиш. Бу иддаолар нотўғри бўлиб давлат қонунларида дин давлатдан ажратилганлиги, давлат динга ўз мажбуриятларини юкламаслиги кўрсатилган. Бугунги кунда диний уламоларимиз томонидан динимизнинг соф ақидаси ва фиқҳий амаллари аҳли сунна вал жамоалдан оғишмаган холда халқимизга етказиб борилмоқда. Бунда давлат томонидан бирор бир динда йўқ нарсани киритишга харакат кузатилмаган. Айнан манашу диний уламоларимизнинг масжидларда халқимизга диннинг хақиқий ахклмларини етказишлари натижасида ислом шариатининг бешта устуни тўлиқ юртимизда бажарилиши таъминланмоқда. Юзлаган диний уламоларимиз, қориларимиз етишиб чиқмоқда.\nҚуръони каримда Аллоҳ таоло “хар бир обру тўкувчи ва айбловчига вайл бўлсин” (ҳумза сурси)деб мархамат қилган. Абдуллоҳ ибн Аббос оятдаги ҳумаза ғийбат қилувчи , лумаза эса одамларни айбловчи киши эканини айтганлар.\nАбдуллоҳ ибн Масъуд разияллоҳу анҳудан Расулуллоҳ Саллоллоҳу алайҳи васалламдан ривоят қилган хадисда Расулуллоҳ “Мўъмин киши таъначи хам, лаънат айтгувчи хам, фохишабоз хам, уятсиз хам бўлмайди” деганлар (термизий ривояти)\nДунёда кўзга кўринган уламоларнинг уларни қоралаб билдирган фикрлари.\nИШИД, Ал Қоида ва улардан тармоқланган турли чиройли исломий номларни ўзларига номлаб олиб ер юзида фитна фасод чиқариб бегуноҳ одамларни қатл этаётган, шаҳарларни вайрон, экинзорларни куйдираётганларни биринчи қурбонлари мусулмонлар бўлишмоқда. Уларга ислом оламида кўзга кўринган уламолар ўзларига раддияларини бериб келишган. Жумладан ИШИД етакчиси Абу Бакр Бағдодийга ислом оламининг 126 нафар уламоси ўзларининг раддияларини бериб унинг иши ислом шариатига зид эканини исботловчи далиллар келтирган холда “очиқ хат йўллашган”.\nШунингдек Саудия Арабистони мамлакатининг шайхи Абдул Азиз оли шайх қуйидагича муносабат билдирган.\nقال الشيخ عبد العزيز آل الشيخ – المفتى العام للمملكة العربية السعودية –إن أفكار التطرف والتشدد والإرهاب التى تفسد فى الأرض وتهلك الحرث والنسل، ليست من الإسلام فى شىء، بل هى عدو الإسلام الأول، وأن المسلمين هم أول ضحاياها، مستشهداً بما ترتكبه «داعش» و»القاعدة» وما تفرع عنها من جماعات.\nوأكد المفتى عدم احتساب هذه الجماعات التى وصفها بـ «الخارجية»، على الإسلام ولا على أهله، لافتاً إلى أنهم يعتبرون امتداداً لـ»الخوارج»، الذين هم أول فرقة مرقت من الدين بسبب تكفيرها المسلمين بالذنوب.\n“Ер юзада фасод чиқариб насллар ва экинларни халок қилаётган экстремистик, шафқатсизлик ва террористик фикрлар умуман исломдан эмас. Балки улар исломнинг биринчи душманидир. Мусулмонлар эса уларнинг биринчи қурбонлари бўлиб. Бунга ИШИД, Ал-қоида улардан тармоқланиб чиққан жамоалар содир этган жиноятлар бунга гувоҳдир”деган.\nСаудия муфтийси хорижия деб сифатлаган бу жамоаларни на исломга ва на унинг аҳлига мансуб эмаслигини таъкидлади. Уларни Мусулмонларни гунохи сабабли кофирга чиқарганлиги учун диндан ажарлиб чиққан биринчи фирқа хаворижларни қуллаб қувватловчи деб хисоблади. ”\nСаудия муфтийси 2014 йил хаж мавсумида арофотда қилган хутбасида шундай деган.\nاضاف ان المتشددين لا يمثلون الاسلام وانهم اسوا من الخوارج. وتابع مفتي السعودية في خطبته هؤلاء اجراميون انتهكوا الاعراض وسفكوا الدماء نهبوا الاموال وباعوا الحرائر ولا خير فيهم ودعا امة الاسلام الي حماية امتكم بحدودها واستقرارها والضرب بيد من حديد علي كل اعداء من الخارج ومن الداخل\nواكد المفتي ان (هذه الجرائم الشنيعة ارهاب ظالم واشر من ذلك انهم لبسوا باطلهم بانه جهاد وانه الاسلام والله يعلم انهم براء من الاسلام ومن الجهاد وانهم الطغاة فاحذروا افكارهم المنحرفة و دعواتهم الزائفة)\n“Улар жиноятчилардир. Обрўларни тўкишмоқда, қон тўкишмоқда. Молларни таламоқдалар, хурлар(озод) инсонларни сотмоқдалар . Уларда яхшилик йўқ ” деган. Саудия Муфтийси яна таъкидлаб, “ Албатта бу қабих жиноятдир, террордир, золимдикдир. Ва яна унданам ёмонроғи ботил ишларига жиҳод кийимини кийдириб уни ислом дедилар. Аллоҳ таоло уларни ислом ва жиҳодга алоқаси йўқлигини билади. Албатта улар тоғутдирлар (хақ йўлдан адашган). Уларнинг қинғир фикрларидан сохта чақириқлариларидан хазар қилинглар” деган.\nМисрнинг бутун оламга машхур Ал-Азҳар жомеаси узтозларидан Ахмад Карима бундай оқимларнинг барчасига салафия ҳамда ваҳобия машойихларининг бераётган нотўғри фатволари сабаб эканини таъкидлаган.\nЎзини ўзи портлатиш шаҳидликми.\nБугунги кунда ўзини портлатиб юбориб бегунох одамларни қурбон бўлишига сабаси бўлаётганлар бу ишни шахидлик деб исломга шариатига хамда қуръони карим таълимотига зид фатво беришмоқда. Бунинг натижасида белига портлатгич боғлаб олган террорчилар ўзларини одамлар гавжум жойларда масжиддаларда жума намози адо қилинаётганда, бозорларда, жаноза намози ўқилаётганда ўзини портлатишни амалга ошириб юзлаган бегунох мусулмонлар қони тўкилмоқда. Яна бу ишлар мусулмон юртларда , мусулмон аҳоли орасида амалга оширилмоқда. Бу кабихликларни яна қайси далиллар билан оқлашмоқчи. Аллоҳ таоло қуръони каримда инсон ўзини ўзи ўлдиришини харом қилган. Жумладан “Эй иймон келтиргналар! “Бир – бирларингизнинг моларингизни ботил йўл билан еманглар. Магар ўзаро розилик ила тижорат бўлса, майли. Ўзинигизни ўзингиз ўлдирманг албатта Аллоҳ рахмдилдир. Ким ўшанаи тажовузкорлик ва зулм ила қилса, албатта уни дўзахга киритамиз. Бу эса, Аллоҳга осондир ” (Нисо, 29) . Ўзини-ўзи портлатиш билан ҳам ўзининг, ҳам бошқаларнинг умрига зомин бўлган шахслар асло “шаҳид” ҳисобланмайди, балки энг оғир гуноҳ қилган саналади. Ҳадиси қудсийда Оллох таоло “Бандам ўзини ўзи ўлдириб, менинг унга берган умримга шукр қилмай шошилди. Шунинг учун унга жаннатни абадий ҳаром қилдим”, – дейди. Бу хақда Саудия муфтийси шундай деган.\nخلال محاضرة كان قد ألقاها في جامعة الإمام تركي بن عبد الله في الرياض، قال المفتي ـ ردا على سؤال وجهه إليه طلبة جامعيون حول العمليات الانتحارية، وعن حكم أشخاص من المسلمين يقدمون على تفجير أنفسهم وقتل الآخرين بأحزمة ناسفة يلفون بها أنفسهم، ويزعمون أنهم بذلك مقبلون على الشهادة :\nإن قتل النفس يعد جريمة كبيرة من كبائر الذنوب، وإن الذين يقتلون أنفسهم بهذه الأحزمة الناسفة هم قوم مجرمون عجلوا بأنفسهم إلى نار جهنم؛ لأنهم بذلك قتلوا أنفسهم وقتلوا غيرهم.\nСаудия мамалкати муфтийси Абдулазиз Оли Шайх мамлакат пойтахти Риёз шаҳридаги Туркий Абдуллоҳ номли университет талабалари томонидан ўзи портлатиб бошқаларни хам ўлимига сабабчи бўлаётган,бу ишларини шаҳидлик деб гумон қилаётларни хукми хақида берилган саволга “Албатта бир нафсни ўлдириш кабира гунохлардан бир гунохдир. Ўзини ўзи портлатиб ўлдираётганлар ўз нафсларини жаҳаннамга шошилтираётган мужрим (жиноятчи) дирлар. Чунки улар бу ишлари билан ўзларини хам, бошқаларни хам ўлдиряпдилар ”\nНохақ қон тўкиш катта ва кечирилмас гунох.\nВа яна ақидату Таховийнинг матнида “ Мухаммад саллоллоҳу алайҳи васалламнинг умматларидан бирортасига қилич кўтаришни тўғри деб билмаймиз.”\nАллоҳ таоло қуръони каримда “Ким бир мўминни қасддан ўлдирса, жазоси жаҳаннамдир. Унда мангу қолувчидир. Аллоҳ унга ғазаб қиладир, уни лаънатлайдир ва унга улкан азобни тайёрлаб қўядир” (нисо сураси 93 оят)\nИмом Бухорий Абдуллоҳ ибн Амр ва Бурайда (р.а) лардан ривоят қилган ушбу ҳадисларда Пайғамбаримиз (с.а.в) айтдилар: “Бир мусулмон кишининг ўлдирилиши Аллоҳнинг ҳузурида дунёнинг заволидан ҳам оғирроқдир”.\nВайронкорлик ва бузғунчиликни ислом қоралайди.\nТеррорчи жамоалар мусулмон яшаётган мусулмон мамлакатларда ,жумладан Ливия, Сурия, Афғонистон, Сомали,Яман каби давлатларда мусулмонлар бошига мисли кўрилмаган талофатлар етказишди. Уларнинг бузғунчиликларидан Шахарлар, қишлоқлар,экинзорлар, завод фабрикалар, турар жойлар бутунлай вайрон бўлди. Бунинг натижасида одамлар ўртасида очарчилик юзага келиб юз минглаган ёш болалар очарчиликлар қурбони бўлишди. Бу гунохларни жавобини ким беради. Вайронкорлик ва бузғунчилик исломда қораланган. Жумладан қуръони каримда ““Ва Аллоҳ сенг берган нарса билан охиратни излагин, бу дунёдаги насибангни ҳам унутма. Аллоҳ сенга яхшилик қилгандек, сен ҳам яхшилик қил. Ер юзида бузғунчиликни излама. Албатта, Аллоҳ бузғунчиликни суймас” (қасос сураси 77 )\nБошқа бир оятда Аллоҳ таоло “ Ва бурилиб кетганда , ер юзида фасод учун хамда экин ва наслни ҳалок қилиш учун харакат этади. Ва , ҳолбуки Аллоҳ фасодни хуш кўрмас. Агар унга Аллоҳдан қўрққин дейилса, унинг кибру ҳавоси гуноҳга етаклайди. Жаҳаннам унга етарлидир. У қандай ёмон ўрин-а?”\nХалифа Абу Бакр Сиддиқ розийаллоҳу анҳу Шом фатҳига жўнаётган қўшинга шундай насиҳат қилган эдилар: «Болаларни, аёлларни, кексаларни ўлдирманг. Хурмо дарахтларига ўт қўйманг ва буталарни кесманг. Туяларни, бошқа ҳайвонлар подасини ўлдирманг… Сиз ўзга ишлар, охират дунёсига хизмат қилиш билан машғул одамларни учратасиз. Шунда уларни ўз ҳолига қўйинг…»\nИккинчи халифа Умар ибн Хаттоб розийаллоҳу анҳу ўзга динларга хайрихоҳлиги, меҳр-муруввати ва адолатпарварлиги билан Ислом дунёсидан ташқарида ҳам маълум ва машҳур эди. Ҳазрат Умарнинг Қуддус ва Лудда насронийлари билан имзолаган хавфсизлик шартномасига мувофиқ шаҳардаги черковлар бузиб ташланмаслиги, мусулмонлар насронийларнинг ибодатхоналарини эгаллаб олмаслиги ва уларда ибодат қилмаслиги кафолатланган эди. Бу зот Байтул-Мақдисга фотиҳ сифатида кирганларида «Қуддус ал-Кубро» черковида туришганида аср намозининг вақти кириб қолади. Кейинчалик мусулмонлар буни далил қилиб черковни масжид қилиб олишмасин, дея бу ерда намоз ўқишдан бош тортгандилар. Шаҳар фатҳ этилганидан кейин кўп ўтмай, Несториан патриархи Иешуйаб Иккинчи дўстига ёзган мактубида шундай сўзларни битган эди: «Худо Ўзининг иродасини ато этган… бу араблар бизга ҳеч қандай зарар етказишмади. Ҳақиқатдан улар динимизга, руҳонийларимизга, черков ва узлатгоҳлармизга ҳурмат билан қарашди» (Ҳорун Яҳё, «Ислом террорни лаънатлайди», Тошкент, )\nЭкстремистлар бу жинояткорона бузғунчиликларидан кўрилаётган зарарлар.\nБегунох мусулмонлар, ёш болалар,аёллар, қариялар қурбон бўлишмоқда.\nУрушлар натижасида милионлаган одамлар уйларини,ватанини тарк қилиб ўзга юртларга кўчиб кетишга мажбур бўлишмоқда. Айримлари денгизда сувга ғарқ бўлиб халок бўлмоқда.\nЗавод фабрикалар вайрон бўлиб ишлаб чиқариш бутунлай издан чиқиб одамлар ишсиз қолишига сабаб бўлмоқда. Бунинг натижасида одамлар , айниқса ёш болалар очарчилик қурбони бўлишмоқда. Шунингдек тиббиёт ва таълим муассасалари вайрон этилиб тизиим бутунлай издан чиққан.\nЭнг ёмони ғарбда исломни ёмон отлиқ бўлишига булар сабабчи бўлишмоқда. Ғарбда ислом террор дини деб турли таъна тошлари ёғилишига, мқаддас динимизни , пайғамбаримизни карикатура қилинишга сабабчи бўлишмоқда.\nИмом фахриддин Ар-Розий ислом\nБилим юрти мудири Д.Абдуқадиров\nКимнинг ери бўлса унга экин эксин!\nby admin · Published Mart 16, 2018\nOktabr 2, 2018\nby admin · Published Oktabr 2, 2018\nNext story Исроф ва дабдабабозлик – тараққиётимиз душманидир!\nPrevious story ЁШЛАРНИ МАЪНАВИЙ ТАҲДИДЛАРДАН АСРАШ ДАВР ТАЛАБИ


Ўзбекистон Бадиий академияси Марказий кўргазмалар залида “Баҳор вернисажи” мавзуида бадиий кўргазма очилди.\nЯна ноқулай об-ҳаво\nАҚШнинг шарқий ҳудудларида қалин қор ёғди. “Ассошиэйтед пресс” ахборот агентлиги хабарида айтилишича, ноқулай об-ҳаво шароити туфайли уч мингга яқин авиарейслар бекор қилинди, 8,4 мингдан зиёд парвозлар номаълум муддатга кечиктирилди.\nЁш боксчимиз шарафига мадҳиямиз янгради\nБолгария пойтахти София шаҳрида ташкил этилган анъанавий “Странжа” халқаро турнирида мамлакатимизнинг ёш чарм қўлқоп усталари биттадан олтин ва кумуш медалга сазовор бўлишди.\nшиори остида юртимизда саломатлик ҳафталиги ўтказилмоқда\nТинчлик ва осойишталик — улуғ неъмат\nПойтахтимизда “Намунали милиция таянч пунктлари” кўрик-танловининг республика босқичи бўлиб ўтди.\nСадоқат ва вафо куйчиси\nБаҳорнинг илк куни — садоқат ва вафо куйчиси Ўзбекистон халқ шоираси Зулфия таваллуд топган айёмда ардоқли шоира ҳайкали ўрнатилган хиёбон байрамона кўркка бурканди.\nКўҳна, навқирон ва бетакрор\nДавлатимиз раҳбари Ўзбекистон Республикаси Конституциясининг 21 йиллигига бағишланган тантанали йиғилишдаги маърузасида Урганч шаҳрида шу йилнинг ўзида бажарилган улкан қурилиш ва ободонлаштириш ишларига тўхталиб, шу мақсадда 344 миллиард сўм сарфланганини алоҳида қайд этдилар.\nМамлакатимизда «Соғлом авлод учун» ордени таъсис этилганига 21 йил тўлди.\nЮксак эҳтиром фидойиликка ундайди\nБугун мамлакатимизда аёлларнинг қадри ҳар қачонгидан юксак, жамиятдаги ўрни ва нуфузи эса юқори. Бу эса уларнинг ижтимоий-иқтисодий ҳаётда фаол бўлиб, ташаббус кўрсатишга руҳлантирмоқда.\nИжтимоий ҳамкорлик самараси\nМамлакатимизда хотин-қизлар манфаатларини ҳимоя қилиш борасида амалга оширилаётган кенг кўламли саъй-ҳаракатлар натижасида бугунги кунда уларнинг жамиятимиз ҳаётидаги ўрни ва нуфузи тобора ошиб бормоқда.\nОдил судлов амалиёти\nзамонавий ахборот-коммуникация технологиялари воситасида янада такомиллашмоқда\nБарқарор ва мустаҳкам банк тизими\nиқтисодий тараққиётга хизмат қилмоқда\nАнъанавий шахмат турнири\nЎзбекистон Республикаси Ташқи ишлар вазирлигининг Қабуллар уйида мамлакатимизда аккредитациядан ўтган дипломатик корпус ва халқаро ташкилотлар ваколатхоналари вакиллари ўртасида анъанавий шахмат турнири ўтказилди.\nЎзбекистон Журналистлари ижодий уюшмаси «Йилнинг энг фаол журналисти — 2013» танловини эълон қилади\nСахифа 418, барчаси 427


АБУ РАЙҲОН БЕРУНИЙ МЕРОСИНИ ЖАҲОН АХБОРОТ МАКОНИДА САМАРАЛИ ТАРҒИБ ЭТИШ МАСАЛАСИ – Beruniy Alimov\nАбу Райҳон Беруний меросини жаҳон ахборот маконида самарали тарғиб этиш масаласи. Буюк аллома таваллудининг 1048 йиллигига бағишланган “Абу Райҳон Беруний мероси ва ҳозирги замон” мавзуидаги илмий семинар мақолалари тўпламида тезисимиз чиқибди./\nThe issue of effective promotion of Abu Rayhan Reruni’s legacy in the world information space. My thesis was published on the collection of scientific articles of the seminar dedicated to the 1048th anniversary of the birth of the great scientist Abu Raikhan Beruni “Heritage of Abu Raykhan Beruni and modernity”./\nВопрос эффективного продвижения наследия Абу Райхана Реруни в мировом информационном пространстве. Опубликован мой тезис в сборнике научных статей семинара, посвященного 1048-летию со дня рождения великого ученого Абу Райхана Беруни «Наследие Абу Райхана Беруни и современность»./\nАлимов Беруний Султонович,\nфилология ф. ф.д. PhD,\nхалқаро журналиcтика факультети доценти\nКейинги йилларда мамлакатимизда ахборот соҳасида амалга оширилган ислоҳотлар самараси ўлароқ жамиятни янада демократлаштириш, либераллаштириш соҳасида катта қадамлар ташланди. Бунинг натижаларидан бири сифатида юртимизда хорижий оммавий ахборот воситалари вакилларининг республика ҳудудида қонун доирасида эмин-эркин фаолият юритиш тизимлари ишлаб чиқилди ва ҳаётга жорий этилди. Натижада хорижлик мухбирлар томонидан мамлакатимизда амалга оширилаётган кенг ислоҳотлар ҳақида тарқатаётган хабарларининг дунё медиа маконидаги салмоғи, миқёси тўхтовсиз ортиб бормоқда.\nХалқаро ОАВ вакиллари яхши анъанага айланаётган “мега инфотур” дастурлари орқали Ўзбекистонга ташриф буюриб, Тошкент ва бошқа шаҳарларда бўлиб ўтаётган йирик анжуманлар ҳамда маданий тадбирларни ёритишда фаол иштирок этмоқдалар. Давлатимиз ҳақида дунё аҳолисига тарқатиладиган маълумотлар мавзуси шу қадар кенг, ранг-баранг ва беҳисобки, уларни бир саноқда қамраб олиш қийин.\nАйни пайттда ташқи ишлар вазирлиги орқали аккредитациядан ўтиб, меҳнат қилаётган хорижий ОАВ вакилларини Абу Райхон Беруний меросини жаҳон ахборот маконида самарали тарғиб этиш ишига жалб этиш зарурати бор. Масалан ўзбекистонлик беруниёшунос олимлар билан интервью ва суҳбатлар ташкили этиш, улар томонидан амалга оширилаётган илмий тадқиқот ишлари ҳақида чет эл мухбирлари билан ҳамкорликда мақолалар ташкил этишни йўлга қўйиш мумкин.\nАбу Райхон Беруний меросининг ташқи тарғиботини йўлга қўйиш баробарида Ватанимизнинг узоқ ва шонли тарихи, боқий маданияти ва санъати, Буюк Ипак йўлида жойлашган кўҳна шаҳарларимиз, бой маданий ёдгорликлар, халқимизни дунёга танитган буюк аждодларимиз, чунончи, алломалар, саркардалар, шоирлар, рассомлар мероси бутун жаҳон аҳлининг ҳайрати, эътибори ва эътирофини қозонишга муносиб мавзулар бера олади.\nҚадим-қадимдан ҳозирги Марказий Осиё ҳудудида мавжуд бўлган давлатлар, ушбу давлат халқлари тарихи, ҳаёти дунёнинг турли минтақаларида яшовчи олимлар, мутахассислар, сайёҳлар томонидан қизиқиш билан ўрганилган. Қадимги юнон, хитой, ҳинд, форс ва бошқа халқ вакиллари бўлмиш тарихчилардан мерос асарларда юртимиз ва юртдошларимиз, жумладан, ўтмишда яшаб ўтган буюк алломаларимиз, номлари ўчмас саркардаларимиз ҳақида ўз қарашлари, маълумотлари, мулоҳазаларини ёзиб қолдирганлар.\n“Тарих отаси” ҳисобланган Геродотдан, Птолемей, Страбон, Плутархдан тортиб, то ХIХ–ХХ аср бошларида яшаган В.Бартольд, С.Толстов ёки И.Крачковский, Н.Веселовский, А.Якубовскийгача бўлган рус олимлари шулар жумласидандир. Таъкидламоқ керакки, юқорида номлари зикр этилган муаллифлардан мерос ноёб манбалар давлатимиз ва халқимизнинг халқаро имижи нуқтаи назаридан мутлақо ўрганилмаган, таҳлил-тадқиқ қилинмаган. Керакли умумлашма хулосалар чиқарилмаган.\nАхборот макони шиддат билан ўзгариб бормоқда – давлат тушунчаси, халқ ва миллат тушунчаларининг мазмун-моҳияти тубдан янгиланмоқда. Миллий манфаат тушунчаси ҳар қандай ижтимоий-сиёсий ва ҳоказо воқеа-ҳодисаларга янгича кўз, янгича назар билан қарашни тақозо этмоқда.\nОлдинги даврида ҳам Ўзбекистон ва ўзбек халқи ҳаётига тааллуқли хорижий матбуот чиқишлари кам бўлмаган. Мамлакатимизда ташқи тарғибот масаласига ҳар доим эътибор қаратиб келинган. Чунончи, Тошкентда хорижлик ўқувчилар учун мўлжалланган “Uzbekistan Contact” журнали нашр қилинган. Айниқса, 1962-2006 йиллар мобайнида 14та тилда эшиттиришлар тайёрлаган Ўзбекистон телерадиокомпаниясининг “Хорижий мамлакатларга эшиттиришлар” бошқармасининг дунё бўйлаб салмоқли аудиторияга эга бўлганлигини эътироф этиш жоиз.\nРеспубликамиз мустақилликка эришгач бу йўналишдаги оммавий ахборот воситалари чиқишларининг сони, салмоғи, фаолият йўналиши тубдан ўзгарди. Энди хорижлик муаллифлар ёш мустақил давлатимизда кечаётган ички жараёнлар – жамият ҳаётининг турфа қирралари, олиб борилаётган ислоҳотлар, ислоҳотлар бераётган амалий натижалар, ўзгаришлар ва янгиланишлар ҳақида ёза бошладилар.\nМуносабатлар шу қадар ранг-барангки, уларнинг яхшисини ёмонидан, маъқулини номаъқулидан, холисини нохолисидан ажратиб олиш осон кечмайди. Турли мақсадларда ахборот тарқатиш технологияси сиёсий, иқтисодий, ижтимоий, миллий ва ҳоказо нуқтаи назарлардан тубдан ўзгариб кетди. Ижодий ўзига хосликлар, услублар, жанрлар, ҳатто оддий матн тузиш, сўз танлашгача у ёки бу томонга оғиб кетиши, дўстона ёки рақибларча муносабатга хизмат қилиши оддий ҳолга айланди.\nҚадим-қадимдан ҳозирги Марказий Осиё ҳудуди давлатлари, ушбу давлатлар халқлари тарихи, ҳаёти, шунингдек буюк алломалар, саркардаларимиз фаолияти қадимги юнон, ҳинд, хитой, форс ва бошқа тарихчилари, солномачилари ва сайёҳлари томонидан алоҳида диққат билан ўрганилган.\nБерунийдан тортиб, Ал-Хоразмий, то Амир Темур, Алишер Навоий, Заҳириддин Бобур сингари бетакрор сиймоларимизга бағишланган манбаларнинг ўзиёқ давлатимиз ва халқимизнинг халқаро имижи нуқтаи назаридан бемисл хулосалар чиқаришга имкон беради. Бироқ мавзу айни ушбу аспектда мутлақо ўрганилмаган, таҳлил-тадқиқ этилмаган. Зарур илмий-амалий хулосалар чиқарилмаган.\nТашқи ишлар вазирлигидан аккредитациядан ўтган хорижий ОАВ вакилларининг ўзбекистонлик беруниёшунос олимлар билан интервью ва суҳбатлар ташкили этиш, улар томонидан амалга оширилаётган илмий тадқиқот ишлари ҳақида чет эл мухбирлари билан ҳамкорликда мақолалар ташкил этишни йўлга қўйиш керак.\nБеруний меросини нафақат миллий ОАВ балки халқаро медиа майдонда кенг тарғиб қилиш мақсадида журналистлар пулини (гуруҳини) ташкил этиш ҳамда алоҳида медиа-режа ишлаб чиқиш зарур. Натижада жаҳон ахборот майдонидаги Янги Ўзбекистон илмий бойликларига оид нуфузи, имижини ошириш мумкин.\nБеруний қолдирган илмий меросини ўзбек тилида ва БМТ ташкилотининг барча расмий тилларида турли замонавий мультимедиа маҳсулотларини тайёрлаш (масалан, бадиий ва ҳужжатли фильмлар, Беруний асарларининг электрон таржималари ва ҳк) ва уларни хориждаги Ўзбекистон элчихоналари орқали чет эл журналистлар ҳамда халқаро жамоатчилик вакиллари кенг тарқатиш зарур.\nБеруний меросига доир виртуал музей ташкил этиш керак. Ўзбек, қорақалпоқ, рус ва инглиз тилларида. Музейда Берунийнинг оригинал қўлёзмалари, уларнинг олимларимиз томонидан қилинган таҳлили ва Беруний асарлари кутубхонаси ўрин олади. Бу Берунийни жаҳонга танитишга ёрдам беради.\nБерунийнинг 1050 йиллик юбилейиа бағишлаб ўтказиладиган халқаро илмий анжуманлар ва юбилей тадбирларини кенг ва самарали ёритиш учун хориждаги етакчи ОАВ вакилларини бевосита жалб этиш зарур.


Дубай: Ўзбекистон фуқароси прокуратура биносини портлатиш билан таҳдид қилди - BBC Uzbek - O'zbekiston\nДубай: Ўзбекистон фуқароси прокуратура биносини портлатиш билан таҳдид қилди\nСўнгги янгиланиш 2 сентябр 2013 - 07:59 GMT\nДубайда прокуратура биносини портлатиб юбориш билан таҳдид қилган аёлнинг номи маълум эмас\nЎзбекистон фуқароси Дубайда прокуратура биносини қалбаки бомба билан портлатишга таҳдид қилган.\nИсми ошкор қилинмаётган аёл олти ёшли боласи билан прокуратура биносига 1 сентябрь куни кириб келган ва белидаги бомбани портлатиш билан таҳдид қилган.\nАёл боланинг отаси кимлиги борасидаги баҳсни ўзининг фойдасига ҳал қилиб беришни талаб қилган.\nПолиция зудлик билан бинодаги одамларни эвакуация қилган.\nДубай ҳокимияти матбуот хизматининг хабарига кўра, прокуратура биносидаги ушбу ҳодиса тинч йўллар билан якунига етган.\n"Аёл белига тақиб олган мослама портловчи эмаслиги аниқланди. Аёл бомба эканлигини даъво қилган худди шундай симлар унинг уйида ҳам топилган ва бомба бўйича мутахассисларнинг текширувидан кейин оддий симлар эканлиги маълум бўлди. Тўрт кишидан иборат хавфсизлик ходимлари муаммони тинч йўл билан тугатишга муваффақ бўлди", - дейилади тарқатилган баёнотда.\nКелишувларнинг қанча вақтга чўзилгани борасида бирор хабар айтилмаган.\nАммо аёл бомба борлигини эълон қилиши билан адвокати иштирокини сўраган ва шу билан ўзининг муросага тайёрлигини билдирган.\nАёл ушбу йўлга чорасизликдан қўл ургани ва шу билан ўзига нисбатан ачиниш ҳиссини уйғотиш орқали оилавий муаммосини ечишга ҳаракат қилган бўлиши мумкинлиги айтилмоқда.\nДубай полицияси она ва боланинг хавфсизлигини таъминлаш учун барча чора тадбир кўрилганини ва уларга зарар етказиши мумкин бўлган ҳар қандай кутилмаган ҳолатнинг олди олинганини таъкидлаган.\nЎзи ва боласини портлатиш билан таҳдид қилган аёлнинг исми шарифи ошкор қилинмаяпти.\nУнинг нима иш билан шуғулланиши ҳам номаълум.\nФақат унинг Ўзбекистон фуқароси эканлиги айтилган.\nЎзбекистон ва Бирлашган Араб Амирликлари ўртасида виза тартиби йўқ.\nАмирлик пойтахти Дубайга асосан Ўзбекистондан савдогар, хизмат кўрсатиш соҳасидаги ишчилар бориши айтилади.\nҲуқуқ ҳимоячилари ушбу шаҳарда ўз танасини сотиш билан шуғулланувчи ўзбекистонликлар ҳам кўп учрашини айтади.\nФорум 18: "Ўзбекистонда диний адабиёт тарқатиш айби билан саноқсиз инсонлар қамоқда" 09.07.14\nРуслан Чагаев: ‘Кличко билан, барибир, рингга тушаман’\nИжтимоий минбар: Малакали кадрлари чиқиб кетмаслиги учун Ўзбекистон нима қилиши керак? 09.07.14\nМуҳаррир танловиИжтимоий минбар: Малакали кадрлари чиқиб кетмаслиги учун Ўзбекистон нима қилиши керак? Сколари ҳаётидаги ‘энг қайғули кун’ Марғилонда қандай акс-садо берди? Тинглаш03:44"Менинг мужоҳид ўғлим"Шакар васвасаси: Хонадон бошига икки киломи ёки беш кило?Малакалилар қочиши Ўзбек расмийларини хавотирлантирадими?Биринчи Жаҳон Урушининг илк олти ойи


“Малика”даги ҳамёнбоп Galaxy Tab E планшети имкониятлари - Terabayt.Uz\n“Малика”даги ҳамёнбоп Galaxy Tab E планшети имкониятлари\nОперацион тизим: Android 6.0.1\nЭкран: 9.6 дюйм, TFT матрица, HD (1280×800 пиксел)\nХотира: 1.5 ГБ оператив хотира, 8 ГБ доимий ички хотира (деярли ярми фойдаланувчи учун), 128 ГБ.гача хотира картасини қўллаб-қувватлайди.\nПроцессор: 4 ядроли, частота тезлиги 1.3 ГГц бўлган Spreadtrum SC8830, MALI400MP.\nАлоқа: Bluetooth 4.0, Wi-Fi 802.11 b/g/n, USB 2.0, 3G.\nКамера: 2 мегапикселли олд, 5 мегапикселли бош.\nАккумулятор: 5000 мА соат, 7 соатгача видео кўриш мумкин.\nЎлчамлари: 242х149.5х8.5 мм, вазни 495 грамм.\nКомплектда планшет, USB-кабел, қувватлаш қурилмаси ва қўлланма мавжуд.\nSamsung ҳамёнбоп туркумга кирувчи флагман гаджетлари савдоси билан ҳам девайслар бозорида пешқадам ўринга эга. Арзон ва сифатли гаджетлар фойдаланувчининг брендга бўлган ишончини оқламоқда.\nЖаҳон планшет бозорида ўрта нархли қурилмалар ўртасидаги рақобат у қадар ҳам юқори эмас. Ҳамёнбоп планшетларнинг кўпчилиги 7-8 дюймли, 10 дюймли арзон планшетларни бозорга чиқаришга эса унча-мунча ишлаб чиқарувчининг таваккал қилгиси келмайди.\nАйни пайтда юртимиз планшет бозорида Galaxy Tab E’нинг SM-T561 модели сотилмоқда, унда 3G модул ўрнатилган. Планшетнинг оддий Wi-Fi талқини оммалашмаган.\nДизайн, ўлчам ва бошқарув элементлари\nПланшет дизайни компаниянинг 2015 йилги илғор планшетларидан ўзлаштирилган. Корпус орқа панеллари оқ, қора, кумуш ранг талқинларда. Қўл нам бўлган тақдирда ҳам дағал корпус кафтда маҳкам туради. У бармоқ изларига ҳам ўч эмас.\nБошқарув элементлари одатдагича жойлаштирилган: экран остида – бош тугма, унинг ён томонларида эса сенсор клавишлар.\nЭкран устида – олд камера, орқасида – бош мавжуд. Корпус қисмларга ажралмайди. Унинг том қисмида microUSB порти, 3.5 мм аудио қулоқчин гарнитураси бор. Корпуснинг қуйи қисмида микрофонга жой ажратилган. Корпуснинг чап томонидан microSIM ҳамда хотира картаси бўлмачаси мавжуд. Ён томонда эса гаджетни ёқиш тугмаси, овозни бошқариш учун қўш тугма бор.\nУмуман олганда планшет ихчам ва мустаҳкам йиғилган.\nДиагонали 9.6 дюйм бўлган планшет учун ҳамёнбоп TFT матрицаси танланган. Унинг пикселлар сиғими 1280×800 белги. Дисплейнинг томонлар нисбати 16:10. Айтиш керакки, ўрта нархли планшетда тасвирнинг бқори даражада ёрқин кўриш имконсиз. Экранда ёруғликни автоматик бошқариш функцияси ҳам мавжуд эмас. Матннинг равшанлигини белгилаш мумкин. Экранни Galaxy Tab A’нинг экрани билан таққослайдиган бўлсак, Tab E экрани “мағлуб” бўлади.\nПроцессор, хотира ва самарадорлик\nSpreadtrum SC8830 процессори 4 ядроли бўлиб, унинг частота тезлиги 1.3 ГГц. Одатда бошқа ишлаб чиқарувчилар “чўнтак кўтарадиган” нархдаги планшетга нисбатан арзонроқ процессор ўрнатишади. Аммо, бу планшетдаги “юрак” ўз рақибларига қараганда самарали ишлайди. Палншет интерфейси бир маромда, қотиб қолишларсиз фаолият кўрсатади.\nGalaxy Tab E’нинг оперативной хотира сиғими 1.5 ГБ. Ички хотира 8 ГБ бўлиб, унинг ярми тизимнинг иловалари учун банд қилинган. Шу билан бирга, девайсга 128 ГБ сиғимли хотира флешкасини ўрнатиш мумкин.\nПланшетдаги Li-Ion батареясининг қувват сиғими 5000 мА соат. Ишлаб чиқарувчи томонидан аккумуляторда камида 7 соат видео томоша қилиш мумкинлиги айтилган эди. Фойдаланувчиларнинг фикрича, амалда планшет қуввати бундан ҳам узоғроқ фаолитга етяпти. Ҳар куни ундан ўртача 1.5 соат фойдаланадиган бўлсангиз, уни тўла қувватлаб камида 5 кун ишлатса бўлади. Аккумулятор тўла қувват олиши учун тахминан 3.5 соат керак бўлади.\nПланшет бош камераси 5 мегапикселли суратлар олади. Унинг олган суратлари сифати бошқа планшетларники каби, яъни жуда таассуротли эмас. Қуйидаги суратларда бунга ўзингиз гувоҳ бўлинг.\nПланшетда Mobile High Definition Link, яъни аудио-видео интерфейси технологияси мавжуд эмас. Яъни, уни проекторга улаш учун зарур порт мавжуд эмас. Унда USB 2.0 порти ўрнатилган. SIM-карта талқини 3G алоқа тармоғини қўллаб-қувватлайди. Алоқа тармоғида ишлаш бўйича унда ортиқча муаммолар кузатилмайди. Унинг баъзи талқинлари Wi-Fi симсиз тармоғида ҳам ишлайди.\nОперацион ва дастурий таъминот\nПланшет Android 4.4.4 операцион тизими билан чиқарилган эди. Кейинчалик уни Android тизимининг янги талқинига янгилаб олиш мумкин бўлди. Ушбу планшетда ҳам экранни бир неча қисмга бўлиб, бир вақтнинг ўзида бир нечта илова-дастурлардан фойдаланиш мумкин.\nПланшетнинг 3G талқинида SMS ёзиш учун номер терувчи илова ҳам мавжуд. Қурилма орқали аудио қулоқчиларсиз ҳам алоқа қуриш мумкин.\nKids Mode (“Болалар режми”) функцияси болажонлар учун бир-биридан қизиқ таълимий иловаларни, ўйинларни таклиф қилади Бу ўйинлар ранг-тасвирга бой, ўзига жалб қиладиган интерактив усуллар орқали боланинг билимини бойитади. Боланинг Tab E планшетидан фойдаланишдаги хатти-ҳаракатларини осон бошқариш мумкин. Жумладан, кераксиз иловалардан фойдаланишни чеклаб қўйиш мумкин.\nУнинг Samsung маҳсулоти эканининг ўзиёқ у ҳақида яхши таассурот уйғотади. Galaxy Tab E’ни харид қилиш учун қўлга олар экансиз, нарх ва сифат ўртасида уйғунлик борлиги сизни уни харид қилишга рағбатлантиради. Мабодо сиз ўйин ўйнаш, алоқа ўрнатиш ёки фильм томоша қилиш учун девайс қидириб юрган бўлсангиз, бу планшет сиз учун айни муддао.\nПланшет бозорида Asus Transformer Pad TF103CG имконият ва нарх борасида унга муносиб рақиб ҳисобланади. 2017 йилнинг 3 март ҳолатида “Малика” савдо мажмуасида Samsung Galaxy Tab E (SM-T561N 9.6) 1,515,000 сўмдан сотилмоқда.\nНархлар билан батафсил танишинг:\n«Малика» савдо марказида Apple ва Samsung планшетлари нархлари (2017 йил 3 март)


ФИФА энг яхши футболчи учун мукофот топшириш регламентини ўзгартиради\n11:54 / 17.05.2017\nФИФА йилнинг энг яхши футболчисига топширадиган мукофоти регламентини қайта кўриб чиқишни режалаштирмоқда.\nMarca хабарига кўра, ташкилот кейинги йилларда мукофотни футболчининг йил давомидаги ҳаракатларига қараб эмас, мавсумдаги ўйинлари учун топширишни жорий этади (май ойида). «The Best» мукофотини топшириш маросимининг навбатдагиси 23 октябрь кунига белгиланган.\nФИФА йил якунида France Football томонидан йил давомидаги ўйинлар учун топшириладиган «Олтин тўп» маросимидан фарқланмоқчи.\n2010 йилдан 2015 йилга қадар «Олтин тўп» ФИФА ва France Football томонидан биргаликда топшириларди. Унда йилнинг энг яхши футболчиси учун миллий терма жамоа мураббийлари ва сардорлари овоз бериб келарди.\n2016 йилги мавсумга келиб эса Франция агентлиги алоҳида ажралиб чиқди, ФИФА эса ўз совринига асос солди.\nFrance Football жаҳоннинг етакчи нашрлари ҳамда журналистлари ёрдамида ғолибни аниқлайди. Журнал 2016 йилда мукофотни Криштиану Роналдуга топширди.\nФИФА ғолибни аниқлашда терма жамоа мураббийлари ва сардорларининг овозига суянишда давом этади. ФИФА 2016 йилнинг энг яхшиси учун мукофотни «Реал» ҳужумчиси Криштиану Роналдуга топширганди.


19 сентябрь, 2019, 15:15\n"Навбаҳор" клуби устози бир неча кун аввал журналистлар саволларига жавоб қайтарди.\nНаманган шаҳридаги “Марказий” ўйингоҳнинг анжуманлар залида ОАВ ходимлари “Навбаҳор” бош мураббийи Андрей Канчельскисдан интервью олишди. Клуб матбуот хизмати мазкур суҳбатни тақдим этди.\n- Андрей Антанасович, биз ўзингиз тўғрингизда кўпроқ маълумот олмоқчимиз. Ота-онангиз ким, футболга қандай кириб келгансиз, каби саволларга жавоб олишни истардик...\n- Биографиям узоқ тарихга эга ва бу ҳақда соатлаб гапириш мумкин. Менинг ҳаётим ҳақида китоб чоп этилган. Ушбу китоб келаси йили Наманганга олиб келинади ҳамда уни рус тилида мутолаа қилишингиз мумкин. Балки бу китобни қайтадан чоп этишар, балки ўзбек тилига таржима қилишар. Бу масалани клуб раҳбарияти ҳал этади.\nЎз навбатида таъкидлаш жоизки, мазкур китобни фойда кўриш мақсадида чиқармагандик. Шу боис, у жуда оз миқдорда сотилди. Китобни болалар уйлари ва махсус мактаб-интернатларига совға қилдик. Асосийси, мухлисларнинг мен ҳақимда кўпроқ маълумотга эга бўлишларидир.\n- Истеъфога чиқарилганингиздан сўнг, орадан маълум муддат ўтганидан кейин, яна “Навбаҳор” бошқарувини қўлга олдингиз. Ушбу қарорга изоҳ бера оласизми?\n- Мазкур масала юзасидан Наманган вилоят ҳокими, вилоят футбол ассоциацияси президенти Хайрулло Ҳайитбаевич Бозаров ва клуб раҳбарияти, жумладан, янги вице-президент Ойбек Саматов билан кўп бора гаплашдик. Танганинг икки томони бор. Шу сабабли, бўлиб ўтган истеъфода мен ҳам маълум маънода айбдорман. Аммо энди барчаси ортда қолди ҳамда буёғига фақат олдинга қараб, интилиш лозим.\nФутболдаги фаолиятим давомида шундай ҳолат 3 марта юз берди. Биринчисида мэтр Валерий Лобановский мени Киевнинг “Динамо”сидан Донецкнинг “Шахтёр” клубига қўйиб юборишни хоҳламаган. Кейинчалик эса донецкликлар сафига қўшилишим тўғри қарор бўлганлигини таъкидлаган.\n“Манчестер Юнайтед”да эса сэр Алекс Фергюсон билан орамизда бироз келишмовчилик юз берган. Кейинчалик Фергюсон барча футболчиларнинг олдида ноҳақ эканлигини тан олиб, кечирим сўраган. Мана энди футбол жонкуяри бўлган вилоят ҳокими Хайрулло Ҳайитбаевич ҳам мени “Навбаҳор”га қайтарди. Бу учала инсон мен учун буюк шахслар саналашади. Лобановский ҳамда Фергюсоннинг жаҳонга машҳур мураббийлар эканлиги барчага маълум.\nХайрулла Бозаров эса катта бир вилоятнинг ҳокими бўлишига қарамай, футболнинг ҳақиқий жонкуяри ҳамда “Навбаҳор”нинг юксалиши учун кўплаб хайрли ишларни амалга оширмоқда.\n- Уч йил муддатга. Шу вақт давомида жуда кўп ишларни амалга оширишни режалаштирганмиз. Вилоятда болалар ва ўсмирлар футболини ривожлантириш, шунингдек, “Навбаҳор”ни янада юксалтириш шулар жумласидан.\nКуни кеча “Пахтакор”га қарши кечган баҳсда асосий таркибнинг 5 нафар футболчиси маълум сабабларга майдонга тушмади. Бу эса албатта ўйинга ўз таъсирини ўтказди. Турнир жадвали пешқадамига қарши 5 нафар етакчи футболчисиз майдонга тушиш бу рақибга имконият бериш дегани. Уларнинг ўринларини муносиб футболчилар билан тўлдириш эса осон иш эмас. Масалан, “Реал”да Гарет Бэйл, Карим Бензема ва Лука Модрич майдонга тушмаса, қандай ҳолат юзага келади? Бизда ҳам “Пахтакор” билан бўлиб ўтган ўйинда худди шундай ҳолат юзага келди.\nҲали олдинда 7та учрашув бор. Шундай экан, жамоамизда совриндорлар сафидан ўрин олиш учун имконият мавжуд.\nКеласи мавсумда эса жамоа олдига бундан-да юксак мақсадлар қўямиз. Осиё Чемпионлар Лигаси йўлланмасини қўлга киритиш учун кураш олиб борамиз. Албатта ҳар бир жамоа олтин медаль соҳиби бўлишни истайди. Аммо бунга бирданига эришиш қийин. Бу иш босқичма –босқич амалга оширилади.\n- “Навбаҳор”нинг янги вице-президенти Ойбек Саматовнинг янги ўзгаришларни амалга ошираётгани барчани хурсанд этмоқда. Таъкидлаганингиздек, 2020 йилда жамоанинг олдига юксак мақсад – ОЧЛ йўлланмасини қўлга киритиш вазифаси қўйилган.\nШу мақсаддан келиб чиққан ҳолда, жорий мавсум якунланганидан сўнг, таркибни кучайтириш борасида ишлар олиб бориладими?\n- Бу борадаги ишларни биз аллақачон бошлаб юборганмиз. “Навбаҳор”да ўйнаш истагида бўлган барча номзод футболчиларни кўриб чиқиб, улар билан музокара олиб борамиз ҳамда аввалгидек футболчиларни танлашда хатога йўл қўймасликка интиламиз.\nМураббийлар штабига селекционер мураббий Отабек Ғуломхўжаев қўшилди. У шунингдек, Ўзбекистон U-19 ёшлар терма жамоаси бош мураббийи ҳам ҳисобланади.\nЭнди номзодларни синчковлик билан кузатиб, таркибни кучайтиришга жиддий тарзда ёндошамиз. Кўплаб футбол агентлари ҳам бизга ўз мижозларини таклиф этишади ҳамда улар агентлик қилаётган ўйинчи майдоннинг ҳар қандай позициясида ўйнай олишини таъкидлашади. Шундай бўлса, у ноёб футболчи экан-да? Майдоннинг ҳар қандай нуқтасида тўп сурадиган футболчи йўқ, аслида. Бундай футбол агентларининг гапларига учмасдан, жамоамизга номзод бўлган барча футболчиларни синчковлик ҳамда дикқат билан кузатамиз.\nАйтиш жоизки, “Навбаҳор”нинг кўплаб футболчилари билан мавсум якунида хайрлашамиз, бу ҳаёт, бу футбол.\nТаъкидлаганимдек, келаси мавсумда олдимизга жиддий мақсадлар қўйилади ва 2020 йил “Навбаҳор” ҳамда мен учун муҳим йил бўлади.\nЎз навбатида таъкидлаш жоизки, клубнинг янги раҳбарияти, жумладан, вице-президент Ойбек Саматовнинг кўплаб янги ўзгаришларни амалга ошираётгани мени ҳам қувонтирмоқда. Биз Ойбек Арифович билан тил топиша олдик ҳамда бундан хурсандман.\n- Янги мавсумда таркибга қўшиладиганлар ўзбекистонлик футболчиларми ёки улар орасида легионерлар ҳам борми?\n- Ўзингизга маълум, айни пайтда таркибимиздаги легионерлар лимити тўлган. Шундай экан, сафимизга қўшиладиган янги футболчилар асосан маҳаллий футболчилардир, яъни таркиб ўзагини маҳаллий ўйинчилар ташкил этишади. Балки бирорта легионер футболчининг ҳам номзодини ҳам кўриб чиқармиз.\n- Ҳужумчи Александр Касьян майдонда яккаланиб қолмоқда. Унга тандем сифатида Иван Соловьёвни ҳужум чизиғида ўйнатса бўладими? - Бизга айни пайтда чиройли ўйин эмас, натижа муҳим. Таъкидлаганимдек, таркибимизда 3-4 нафар футболчи жароҳати борлиги сабабли, майдонга тушолмаяпти. Уларнинг ўрнига эса муносиб номзодлар топиш керак. Бундай пайтда эса таркибда қандайдир тактик ўзгаришларни амалга ошириб бўлмайди. Ахир айтишади-ку, ўйин унутилади, натижа эса тарихда қолади, деб.\nКези келганида таъкидлаш жоизки, Александр Касьян ҳужумчи ва шу боис, гол уриши учун жамоадошлари унга тўпни аниқ етказиб беришлари лозим. Сўнги ўйинларда эса Сашага шу нарса етишмади. Касьян барча футболчилар билан бирга ўқув-машғулот йиғинида иштирок этган ҳамда жамоадошларини яхши тушунади. Давралар оралиғидаги трансфер “ойнаси” вақтида эса бир қатор янги футболчилар таркибга қўшилишди ва улар орасида бироз тушунмовчилик юзага келди.\nШунингдек, Александрда бироз руҳий тушкунлик ҳам юзага келди. Умид қиламанки, Саша бу қийин вазиятдан тезда чиқиб кетади ҳамда кейинги ўйинларда бошқа, яъни ўша голеадор Касьянни кўрасизлар.\n- Сизнингча, Суперлига клублари нималарга кўпроқ эътибор бериши лозим?\n- Суперлига жамоалари яхши инфратузилма, майдон ва базага эга бўлишлари шарт.\nШунингдек, клубнинг фаррошидан тортиб, раҳбариятигача ўз ишининг устаси бўлиши керак. Масалан, фаррош ҳаммаёқни чиннидай қилиб, тозалаб қўйса, буни кўриб, кўнглинг қувнайди, кайфият яхшиланади.\nШунингдек, овқатланиш, яшаш шароити, витанимизация, молиявий аҳвол ҳам аъло даражада бўлиши лозим.\nФутболчи пул ҳақида ўйламаслиги, унинг фикри фақат майдонга қаратилиши лозим.\n"Навбаҳор"да бу борада камчилик йўқ. Айниқса, клуб вице-президенти Ойбек Саматов бизга барча қулай шароитларни яратиб беряпти ва фурсатдан фойдаланиб, бунинг учун унга миннатдорчилик билдираман.\n- Жамоамиз таркибидаги легионерлар келаси мавсумда ҳам “Навбаҳор” шарафини ҳимоя қилишадими?\n- Уч нафар россиялик футболчилар аниқ жамоада қолишади. Шунингдек, тожикистонлик ярим ҳимоячи Амирбек Жўрабоевнинг ҳам ўйинидан қониқиш ҳосил қиляпман. Славко Лукич эса яқиндагина жароҳатидан фориғ бўлди ва унинг 3-4та ўйиндаги ҳаракатларига қараб, якуний хулосага келамиз.\n- Наманганга қандай таъриф берасиз?\n- Наманган – меҳрибон ва содда кишилар вилояти. Мени бу ерда жуда яхши кутиб олишди. Асосийси, эса Наманганда футболни жуда севишади. Футбол мухлислар учун бу ҳаёт. Барча наманганликлар битта жамоа - “Навбаҳор”га мухлислик қилишади. Наманганда 7 ёшдан 70 ёшгача бўлган барча миллионлар ўйинига қизиқади ва футбол билан овунади. Шунингдек, Наманганда “Аквапарк” қуриляпти ҳамда вилоят анча ривожланяпти. Барчамизни эса футбол бирлаштириб турибди. Буёғига бир мақсад йўлида бирлашиб, ҳаракат қиламиз.\nЖАНОБЛАР Сизлар уйинчи сотиб олишни уйлаяпсизми ёки НАВБАХОР уйин курсатиб ютукларни курсатишиними ,ховликманглар тренерни келишини сурадинглар у келди, бироз узига куйиб беринглар, Вице Президент билан келишиб олдик,у киши хамда ВИЛОЯТ ХОКИМИ НАВБАХОР учун кулидан келган ёрдамини беришини тушунтириб айтиб узи хам НАВБАХОР учун бор харакатларни килишини айтяптику, булмаса узларинг келиб уйнанглар шу инсон Сизлар учун НАМОНГОН Халки учун келди яхши ният билан командага омад тиланглар ,куллаб куватланглар Худо хохласа НАВБАХОР ВОДИЙ учун уйнаб УЗБЕК ФУТБОЛИни ТОШКЕНТЛИК муттахам мутта-хасис ларга курсатиб куйишини кутиб коламиз деб ФАРГОНАлик мухлислар номидан мен\nНАВБАХОР энди уз йулини топди.\nНАВБАХОР тугри йулда.\nНавбахорга омад ёр булсин мухлисларини кунглини кутариб чиройли уйинлари билан ОСИЁ стадионларида тенгсиз булиб юришига тилакдошман\nиштаха зурку омадларингни берсин\nRASMAN NAVBAXORDA 2020 YILDA QOLADUGON UYINCHILAR\nBITTA UDAR LIGANER KELADI LUKICHNI URNIGA\nXUDO XOXLASA 2020 YIL NAVBAXOR ANCHA KUCHAYADI BU FAKT\nКерак эмас уйинчилар ШАХЗОД ШАЙМАНОВ, ШЕРЗОД ХАКИМОВ, АЮБХОН НОМОНОВ, СЛАВКО ЛУКИЧ , ОБИД ЖУРАБОЕВ ,\n1-2yil ichida hudo hoxlasa kuchli tarafga o'zgaradi 5-6yildan keyin yoshlarimiz chiqib osiyoda tengsiz bo'ladi\nКейинги йил Навбахорики булади худо хохласа Хомийни удари булди сотволади хаммангни курасалла\nНАСАФ ЯНГИ ЮЛДУЗЛАРИНИ ПУЛАЙДИ УЧ ТУРТА ТИШГА БОСАДИГАНИ БОР ОЛИШ КЕРАК КАЕЧЕЛСЬКИЙ\nМирзохид гофуровни хам олиб колиш керак\nAzim Axmedov va 3 ta legioner qoladi.


10 та машҳур бренднинг номи – Ўзбекистонда нотўғри айтилади | LifeHaq.uz\n«PAYNET» – энг оммалашган маҳаллий тўлов тизими бўлиб, кўча тилида аввал бошданоқ «ПАЙНЕТ» деб айтилади. Бироқ, аслида бу оммабоп брендни «ПЭЙНЭТ» дея талаффуз қилишимиз кераклиги ҳақида камчилик билади. Хусусан, инглиз тилидан таржима қилинганда «PAY» – «ПЭЙ» – тўлов, ва «NET» –«НЭТ» – тармоқ деган маъноларни англатади. Натижада, мантиқан «ТЎЛОВ ТАРМОҒИ» сўз бирикмаси келиб чиқади. Биз учун одатий тус олган «ПАЙНЕТ» сўзини янада чуқурроқ таҳлил қиладиган бўлсак, «ПАЙ» – «PIE» – таржимада «ПИШИРИҚ» сўзини билдиради. Шу тариқа, «ПИШИРИҚЛАР ТАРМОҒИ» сингари бироз тушунарсиз ибора юзага келади. Бироқ, ҳаммамиз биламизки, Ўзбекистондаги аксарият инглизи тилида сўзлашувчилар ҳам оммадан ажралмаслик учун ўзимиз учун тушунарли тарзда «Ака, ПАЙНЕТ, ишлавоттими?» дея савол беришади. Агар «Ака, ПЭЙНЕТ, ишлавоттими?» деб сўрасак, жавоб «А?! Нима?» кўринишида бўлиши аниқ. Тарифингизга тўлов амалга оширилишини истасангиз яхшиси ҳамма каби талаффуз қилинг 🙂\n2. LES AISLES\n«LES AILES» – Мамлакатимизда француз тилини саноқли одамларгина билишига қарамай, сиз учун бир ҳақиқатни очишни ва мазкур тил бўйича кичик дарс ўтиб беришни мақсад қилдик. Хусусан, товуқ қанотлари ва товуқ гўштидан бошқа таомларни тайёрлашга ихтисослашган ушбу маҳаллий фастфуд бренди бир қарашда мантиқан туюлган «ЛЕС АЙЛЕС» дея айтилиши ҳайратланарли эмас. Бироқ, «муҳаббат тили»ни оммалаштириш учун машаққатли меҳнат қилган Александр Дюма, Жюль Верн, Оноре де Бальзак, Гюго каби машҳур француз адиблари буни бирдан эшитиб қолишганида, тилни ўзлари ўйлагандек охиригача оммалаштира олмаганларини тушуниб етишган бўларди 🙂 Тўғри талаффуз қуйидагича…. Диққат: «ЛЕ ЗЭЛЬ» француз тилидан таржима қилинганда «ҚАНОТЛАР» деган маънони билдириб, муассасанинг номини изоҳлайди ва оқлайди 🙂\n«BLACK BEAR» – Бу қаҳва ихлосмандлари учун ёлғиз қолиб, бир финжон мазали «Американо» ёки «Латте» ичиш мумкин бўлган Тошкент шаҳридаги энг севимли масканлардан бири. Бироқ, «Латте»ни астагина симириб ўтирган аксарият одамлар шунчаки оддий «пивохона»да ўтирганларини ҳаттоки ўйламаганлар ҳам! Нима учун дейсизми? Бу ҳақиқат! Lifehaq.uz мамнуният билан сизга бошланғич инглиз тилидан маҳорат мактабини ўтиб беради. Гап шундаки, маҳаллий «БЛЭК БИЕР» оммабоп талаффузи таржимада «ҚОРА ПИВО» деганидир! Агар бу шундай талаффуз қилинса, ёзувда ҳам BLACK BEER (BEER – [bɪər] – ПИВО) сифатида бўлиши керак эди. Табиийки, бу «пивохона»нинг асл моҳиятини изоҳлаб беради. Аслида «БЕЭ- [beər] – АЙИҚ» дея талаффуз қилиш тўғри бўларди. Шундай қилиб, дўстлар, сиз ё қаҳва иҳлосмандисиз, ёки муздеккина пивохўрсиз!\n«LACETTI» – наҳотки маҳаллий LACETTI бренди ҳам нотўғри айтилса? Эҳтимол. Биз бу сўзни «ЛАСЕТТИ», «ЛАЦЕТТИ» сифатида талаффуз қилишга одатланганмиз – бу тўғри бўлиши мумкин ёки мутлақо нотўғри ҳам. Мазкур ҳолатда ҳақиқатдан ҳам адашиш мумкин. Lifehaq.uz кичик фонетик тадқиқот ўтказди: итальян тилида С ҳарфи [tЅ] ёки [i], [e] унлиларидан аввал «Ч» сифатида ўқилади:\ncena [‘tЅena] – чена – кечки таом\ncima [‘tЅi:ma] – чўққи\nШу тариқа, LACETTI итальян тилида «ЛАЧЕТИ» дея айтилади. Бироқ, лотин тили варианти ҳам мавжуд – «ЛАЦЕТТИ», албатта, чиройли эшитилади («лацертус» – ёш, бақувват). Лекин, тилшунослик жиҳатидан нотўғри саналади, чунки юксак мантиқли, академик лотин тили соф итальян «ti» суффиксига эга оддий халқ тилига мос келмайди. Хўш, тўғри талаффуз қандай бўлади? Барчаси сўзнинг айнан қайси тилда ёзилганига боғлиқ 🙂 Шунга қарамай, сизни адаштирмаслик учун Lifehaq.uz ушбу сўзнинг оригинал талаффузини бу ер ва бу ерда тинглаб кўришни таклиф қилади!\n«WESTMINSTER UNIVERSITY» – бу мамлакатимиздаги энг кўп талабга эга олийгоҳлардан бири, аммо унинг номи кўпинча нотўғри айтилади. Ҳалқ орасида шунчаки «ВЕСТ» сўзи оммалашган. Инглиз тилидан анча узоқ бўлган ёшлар ва катталар уни сиёсий лавозим билан уйғунлаштиришни афзал кўриб, «вестМИНИСТР» деб айтиш орқали унинг маълум вазирлик эканлигини таъкидлашади. Агар бу сўзларнинг таржимаси алоҳида текширилса, «ВЕСТ – WEST– ҒАРБ», «MINISTER» эса – ўзимизнинг оддий (албатта, у қадар оддий эмас) министр, яъни вазир бўлиб чиқади! Натижада, «ҒАРБИЙ ВАЗИР» деган анча мантиқсиз сўзлар биримаси ёки лавозим юзага келади 🙂 Аслида, масканнинг вазирликка ҳеч қандай алоқаси йўқ. «WESTMINSTER» – Ве́стминстер, Уэ́стминстер, шунингдек Вестми́нстер (ингл. Westminster) — Лондоннинг тарихий ҳудуди, Вестминстер маъмурий округининг бир қисмидир. Вестминстер ҳудудида Лондондаги асосий меъморий обидалар – «Лондон кўзи», Вестминстер аббатлиги, Биг-Бен, Вестминстер саройи, Парламент уйлари жойлашган. Лекин, булар бизга нимага керак. «Министр», яъни вазир сўзи кучлироқ эшитилади ва бинонинг ўзи ҳам кичик вазирликни эслатади 🙂\nЭнди ҳар куни тўқнаш келадиган айрим хорижий брендларни талаффузини кўриб чиқиш ва ўрганишни таклиф қиламиз.\n«XIAOMI» – мазкур оммабоп хитой брендининг номи ҳар хил тарзда бузилиб айтилади. «Ксяоми» ёки «Сяоми» сўзлари қадрдондек эшитилишига қарамай, бу бренднинг мавжудлиги ҳақида 3 йил аввал деярли ҳеч ким билмаган. Бу орада, тўғри талаффуз – «Щаоми» (Диққат! Урғу охирги бўғинга тушади). Ҳайрон бўлманг! Бу хитой тили! Бироқ, биз учун ҳарфлаб талаффуз қилиш осонроқ, албатта 🙂\n«HYUNDAI» – ушбу корейс брендини турлича талаффуз қиламиз: «ХЁНДАЙ», «ХУНДЕЙ», «ХЮНДАЙ», аммо буни унутинг. Энг тўғриси «ХЁНДЭ» ва урғу охирги бўғимга тушади. Корейс тилидан таржима қилинганда бу сўз «ЗАМОНАВИЙЛИК» деган маънони билдиради. Транслитерацияга хос бу каби мураккабликлар бошқа давлатларда ҳам учрайди, шу боис бизга бу кечиримли 🙂\n«SAMSUNG» – Ўзбекистонда ва бутун собиқ совет ҳудудида ўрнашиб қолган нотўғри талаффузли яна бир ном – «САМСУНГ». Бироқ, Ўзбекистонда бу брендни тўғри талаффуз қиладиган одамнинг ўзи бўлмаса керак, ахир «САМСУНГ» аслида ҳам «САМСУНГ»да, бунинг нимаси нотўғри? Шунга қарамай, сўздаги биринчи бўғимга урғу берган ҳолда «САМСОН» дея талаффуз қилиш тўғри бўлади. Корейс тилидан таржима қилганда бу сўз «УЧ ЮЛДУЗ» деган маънони беради. Тўҳтанг-чи! «САМСУНГ» биз учун одатий ва яқинроқ, ахир талаффузимизни ўзбекча фастфуд ҳисобланган СОМСА ўрнида қабул қилишларини истамаймизку 🙂\n«LEVI’S» – «ЛЕВИС»ми ёки «ЛИВАЙЗ»? Изланишлар шуни кўрсатдики, иккала вариант анчадан буён умумий талаффузга чуқур ўрнашиб олган, ҳаттоки АҚШда ҳам иккала сўз айтилади. Одамлар қизиқишда, баҳслашишда, исботлашда давом этадилар, аммо бу ҳолатда жами исбот базаси икки нарсага тўқнаш келади: инглиз тилида сўзлашувчилар кўпинча «Ливайз» дейдилар, чунки инглиз тили қоидаларига кўра Levi исми «Ливай» дея ўқилади; аммо, дастлабки жинси асосчисининг исми Леви бўлган. Леви Штраусс немис яҳудийи бўлиб, туғилганида унга Loeb исми қўйилган. У 18 ёшида ватани Бавариядан Сан-Францискога кўчиб келади ва исмини Штатларда айтиш қулай бўлиши учун Левига айлантирган. Агар инглиз тили грамматикасига қарасак, тўғри ҳолат «Левис» бўлади.\nКўпгина ватандошларимизга яхши таниш бўлган «КÄRCHER» брендини инглиз тилидаги транскриптига қараб, кўпинча «КАРЧЕР» каби инглиз тилига мос равишда ўқидилар, баъзилари ҳатто буни “КЕРЧЕР” деб билишади. Мураккаблаштиришни ҳуш кўрадиганлар буни «КАРШЕР» деб французча талаффуз қилишни афзал кўришади.\nАммо, шунга қарамай, «КÄRCHER» номи немис илдизларига эга бўлиб, немис тилида «E» ва «Ё» ўртасидаги товуш билан талаффуз қилинади ва «CH» ҳарфлари комбинацияси эса бизнинг юмшоқ “Х” га ўхшаб кетади.\nШунга кўра, «КÄRCHER» брендининг талаффузи «КЕРХЕР» ёки «КЁРХЕР» бўлиб чиқиши керак, гарчи охирги вариант камроқ тарқалган бўлса-да.\n23/07/2020 10:05:17 13174 0 Манба:


ТаиландU-23Ўзбекистон олимпия жамоаси\nБугун, 8 январь куни Таиландда U-23 терма жамоалари ўртасидаги навбатдаги Осиё чемпионати старт олди. Ўзбекистон Эрон, Жанубий Корея ва Хитой билан бир гуруҳда жой олган ва дастлабки ўйинини эртага эронликларга қарши ўтказади. Ёзда Токиода бўладиган ёзги олимпиадада ҳам қатнашиш ҳуқуқини қўлга киритиш мумкин бўлган бу турнир аввалгисидан ҳам аҳамиятлироқ бўлиши табиий.\nЎзбекистон олимпиячиларининг саралаш босқичларидаги тақдири миллий жамоаникига ҳам ўхшаб кетади. Ўзбекистоннинг 1995 йилдан бошланган уринишлари натижасиз қолмоқда – ҳали бирор марта Олимпиада йўлланмаси қўлга киритилмади. Олимпиячилар номуносиб қатнашган турнирлар ҳам, бир қадамгача яқинлашган пайтлар ҳам бўлди, лекин доим асосий ўйинларда мухлислар ишончини оқлай олишмади.\nУмид қиламизки, бу сафар ўсмирлар ва ёшлар жамоаларидан сўнг, 23 ёшгача бўлган футболчилардан ташкил топган олимпиячилар ҳам ниҳоят йирик турнирга йўлланмани қўлга киритишади. Айнан мана шу қадам, табиийки, миллий жамоанинг келажакдаги муваффақияти учун пойдевор бўлиб хизмат қилади.\nКелинг, ўйинлар бошлангунча шу пайтгача олимпиячиларимизнинг саралаш мусобақалардаги иштироки тарихига назар ташлаймиз.\nЎзбекистоннинг Олимпиада учун юриши мундиал учун уринишлардан ҳам олдинроқ бошланган. 1996 йилда Атлантада бўлиб ўтган ёзги олимпиада ўйинлари саралашида иштирок этиш учун Ўзбекистон олимпия терма жамоаси ташкил қилинганди. Жамоа анча кучли кўринган, айниқса, Авазбек Ҳошимов, Маҳмуд Тўрахўжаев каби футболчиларга катта умид боғланганди. Мухтор Қурбонов, Сергей Ни ва Юрий Винтовкин каби футболчилар ҳам олий лига мусобақаларида ўзини кўрсатиб, анча кўзга кўриниб қолишганди.\nОлимпиячилар илк ўйинни Қирғизистонга қарши ўтказиб, 5:1 ҳисобида ғалаба қозонади. Формат бўйича Туркманистондан (улар Саудия Арабистони ва Эрон билан бир гуруҳда эди) ташқари, Марказий Осиёнинг тўрт жамоаси дастлабки босқичда ягона ғолибни аниқлаши керак эди. Ўзбекистон вакиллари Қозоғистон олимпиячилари қаршилигини енга олмайди – уларга қарши ҳар икки ўйиндаги мағлубият гуруҳ масаласини ҳал қилди.\nҚозоқлар эса кейинги босқичда Саудия Арабистони, Жанубий Корея ва Хитойга қарши тўп суриб, барча ўйинларни бой беришганди:\n20.05.1995. Қирғизистон – Ўзбекистон - 1:5\n10.06.1995. Ўзбекистон – Тожикистон – 2:0\n24.06.1995. Ўзбекистон – Қозоғистон – 1:2\n12.08.1995. Ўзбекистон – Қирғизистон – 2:1\n02.09.1995. Тожикистон – Ўзбекистон – 1:1\n07.09.1995. Қозоғистон – Ўзбекистон – 3:1\nСИДНЕЙ – 2000\nБу сафар ҳам Ўзбекистонга биринчи босқичда тўрт йил олдинги каби Марказий Осиё вакиллари бўлган рақиблар насиб қилди. Фақат энди Туркманистон ҳам рақобатга қўшилган, 5 жамоа ичидан бир ғолиб танланиб, якуний босқичга йўл олиши керак эди. Сўнгги босқичда эса гуруҳ ғолиблари (жами 9та) учга бўлиниб, ҳар бир янги гуруҳдан биттадан жамоа Олимпиада йўлланмасини қўлга киритар эди.\nЎзбекистонлик олимпиячилар бу сафар ҳам турнирни икки ишончли ғалаба билан бошлашди ва Туркманистонда дуранг ўйнаб қайтишди. Лекин Қозоғистон ҳам тожиклар билан дуранг ўйнаган, яъни Тошкентда кутилаётган дерби олдидан ҳар икки фаворитда имкониятлар тенг эди. Бу ўйиндаги ғалаба ўзбекистонлик футболчиларга гуруҳда яққол пешқадамга айланиш имкониятини берарди. Бунинг устига, Россиянинг «Балтика» клубида ўзини кўрсата бошлаган ва Лобановскийнинг назарига тушган Максим Шацких жамоани янада кучайтириши керак эди. Муҳим ўйинга Шацких ҳам жалб қилинди. Аммо бу ҳам ёрдам бера олмади, худди тўрт йил олдинги каби қозоқлар ғалабани илиб кетишди – 0:2.\nБу сафарги гуруҳ баҳслари қизғинроқ кечгани, Қозоғистон ҳам бир қатор ўйинларда очко йўқотиб, Ўзбекистонда имконият ҳосил бўлганини эслаш мумкин, аммо жавоб ўйинида ҳам мағлубиятга учралгач, рақиб анча олдинга ўтиб кетганди.\nСўнгги босқичдан сўнг Осиёдан Япония, Жанубий Корея ҳамда Кувайт олимпиячилари Сидней йўлланмасини қўлга киритишади. Австралия мезбонлигидаги турнирда Жанубий Корея ва Кувайт гуруҳдан чиқа олмаган, Япония плей-оффнинг илк ўйинида АҚШга пенальтилар сериясида ютқазиб, иштирокини якунлаганди.\n03.04.1999. Ўзбекистон – Қирғизистон – 3:1\n10.04.1999. Ўзбекистон – Тожикистон – 3:0\n24.04.1999. Туркманистон – Ўзбекистон – 1:1\n15.05.1999. Ўзбекистон – Қозоғистон – 0:2\n29.05.1999. Қозоғистон – Ўзбекистон – 3:1\n12.06.1999. Ўзбекистон – Туркманистон – 3:0\n26.06.1999. Тожикистон – Ўзбекистон – 0:2\n03.07.1999. Қирғизистон – Ўзбекистон – 0:2\nАФИНА – 2004\nЎзбекистон учун энг қисқа ва омадсиз бўлган саралаш босқичи Афина-2004 саралаши ҳисобланади. Ниҳоят, Қозоғистон УЕФАда ўйнай бошлагач, Ўзбекистон асосий рақибидан қутулди, аммо формат яна ўзгариб, энди сўнгги босқичдаги уч гуруҳ иштирокчилари плей-офф ёрдамида аниқланадиган бўлди. Плей-оффда эса Ўзбекистонга кучли рақиблардан бири – Эрон рўбару келди. 2003 йилнинг 3 май куни бўлиб ўтган дастлабки учрашувда эронликлар 3:1 ҳисобида ғалаба қозонади. Бир ой ўтиб, Эрондаги жавоб ўйинида эса, рақиб ҳар томонлама кучли эканини исботлади – 1:6.\nОсиёдан ҳар доимгидек, Жанубий Корея, Япония ва бу сафар уларга қўшилиб Ироқ олимпиячилари олимпиада йўлланмасини қўлга киритишди. Ироқ сенсацияни Афинада ҳам давом эттириб, аввалига гуруҳ босқичида Марокаш, Португалия каби жамоаларни ортда қолдирди ва чорак финалда Австралиядан устун келди. Ярим финалга келибгина, Парагвай ироқликларни тўхтата олганди.\nОсиёда бўлиб ўтган Пекин олимпиадаси саралашидан ўзбекистонлик футболчилар йўлланмага яқинроқ кела бошлади ва сўнгги босқичларгача кураш олиб боришди. Умуман, Вадим Абрамов қўл остида қатнашган ўша авлод футболчилари чиндан кучли таркиб ҳосил қилган эди. Азиз Ҳайдаров, Виталий Денисов, Фарҳод Тожиев, Марат Бикмаев, Анзур Исмоилов, Одил Аҳмедов, Азиз Ибрагимов ва Вагиз Галиулин каби футболчилар кейинчалик миллий жамоада ҳам асосий футболчилар бўлганди. Шунингдек, ёшлар ўртасида жаҳон чемпионатида тажриба орттирган Саломов, Қўзибоев каби футболчилар ҳам таркибга жалб қилинганди.\nТожикистонга қарши икки ғалаба билан бошланган йўл Жанубий Корея, Яман ва БААдан иборат гуруҳ босқичида давом этди. Ўзбекистон корейсларга қарши ҳар икки ўйинни бой берган бўлсада, бошқа рақиблар устидан фақат ғалаба қозонди ва гуруҳда 2-ўринни олиб, сўнгги босқичга чиқди. Энди яна ўша Корея, шунингдек, Баҳрайн ва Сурия олимпиячиларига қарши ўйинларда 1-ўринни олиш талаб этилар эди.\nКорея бу сафар ҳам ўтиб бўлмас довонга айланди. Баҳрайн ва Сурияга қарши ўйинларда ҳам Ўзбекистон вакиллари устунлик билан тўп сурган бўлсада, керакли натижага эришилмади. Айниқса, барчаси ҳал бўлгач, сурияликларга қарши кечган сўнгги тур ўйини жуда қизиқ ўтганди. Аввалига 0:2 ҳисобида ортда борган ўзбекистонликлар 5 дақиқа ичида уч гол уришга муваффақ бўлишди, лекин ўйин охирларида мезбонлар ҳисобни 3:3 кўринишига етказишди.\nБу сафар Олимпиадада Осиёдан Жанубий Корея, Япония, Австралия ва мезбонлар иштирок этди, Осиёнинг тўрт вакили ҳам гуруҳ босқичидан ўтолмади.\n07.02.2007. Ўзбекистон – Тожикистон – 4:1\n14.02.2007. Тожикистон - Ўзбекистон – 0:2\n28.02.2007. Ўзбекистон – БАА – 2:1\n14.03.2007. Яман – Ўзбекистон – 0:1\n28.03.2007. Жанубий Корея – Ўзбекистон – 2:0\n18.04.2007. Ўзбекистон – Жанубий Корея – 0:1\n16.05.2007. БАА – Ўзбекистон – 0:2\n06.06.2007. Ўзбекистон – Яман – 3:0\n22.08.2007. Жанубий Корея – Ўзбекистон – 2:1\n08.09.2007. Ўзбекистон – Сурия – 0:0\n12.09.2007. Ўзбекистон – Баҳрайн – 1:2\n17.10.2007. Баҳрайн – Ўзбекистон - 2:0\n17.11.2007. Ўзбекистон – Жанубий Корея – 0:0\n21.11.2007. Сурия – Ўзбекистон – 3:3\nНатижа эътибори билан энг яхши, аммо энг аламли хотиралар билан эсга олинадиган турнир. Ўзбекистон Лондондаги олимпиаданинг футбол турнири учун ярим соатлик масофагача яқин келганди...\nЎша пайтда терма жамоа билан ЖЧ саралашига ҳам тайёргарлик кўриб турган Вадим Абрамов олимпиячиларни ҳам ўз назоратига олишни истади ва олимпиячилар жамоасига яна бош мураббий этиб тайинланди. Аввалига плей-офф босқичида икки учрашув натижасига кўра Ҳонгконг мағлуб этилди. Гуруҳда эса Австралия, Ироқ, БАА жамоалари рақиб бўлди – бу гуруҳда 1-ўринни олиш Ўзбекистонни тўғридан-тўғри олимпиада иштирокчисига айлантирарди.\nИроқ ва Австралия устидан Тошкентдаги ишончли ғалабалар, шунингдек, Австралия ва БАА майдонидаги голсиз дуранглар ўзбекистонлик олимпиячиларни гуруҳ фаворитига айлантирди, энди барчаси жамоанинг ўз қўлида эди. Аммо февраль ойида қабул қилинган қаторасига икки зарба сўнгги тур олдидан йўқ жойда босим яратди. Аввалига Ироқдан мағлуб бўлинди, БАА эса ироқликлардан аввалроқ ютқазган ўйинини ғалабага айлантирди. Сабаби, ўша ўйинда Ироқ таркибида тушиши керак бўлмаган футболчи ўйнаган эди. Натижада, Ўзбекистон гуруҳда 2-ўринга тушиб қолди. Лекин барчаси ҳали жамоанинг ўз қўлида, агар Тошкентда Ўзбекистондан 3 очко олдинда турган БАА мағлуб этилса, кифоя, гуруҳ пешқадамига айланардик.\nМақсадга яқин келдик ҳам, 47-дақиқада Фозил Мусаев ҳисобни 2:0 кўринишига етказгач, биздан йўлланмани ҳеч ким тортиб ололмайдигандек эди гўё. Аммо ўзимиз топшириб қўйдик – ҳимоядаги қўпол хатолар натижасида рақиблар етакчиси Аҳмал Халил 5 дақиқа ичида ҳисобни тенглаштириб қўйди. Сўнгги дақиқаларда эса, бор кучи билан ҳужумга ташланган олимпиячилар яна жазоланишди – 2:3.\nГуруҳлардаги 2-ўрин жамоалари ўртасида плей-оффнинг ягона иштирокчисини аниқлаш учун ўтказилган мини-турнирда эса Ўзбекистон вакиллари ўта кайфиятсиз ва нурсиз ўйин кўрсатишди. Сенегал билан олимпиада йўлланмасини ҳал қилувчи ўйинда қатнашиш ҳуқуқини Уммон олимпия терма жамоаси қўлга киритди.\nЛондонда БАА гуруҳдан чиқа олмади, Жанубий Корея ва Япония эса биргаликда ярим финалгача етиб бориб, ўзаро ўйинда учинчи ўрин учун майдонга тушишди. Учрашув корейсларнинг 2:0 ҳисобидаги ғалабаси билан тугади.\n19.06.2011. Ўзбекистон – Ҳонгконг – 1:0\n23.06.2011. Ҳонконг – Ўзбекистон – 0:2\n21.09.2011. Ўзбекистон – Ироқ – 2:0\n23.11.2011. БАА – Ўзбекистон – 0:0\n27.11.2011. Австралия – Ўзбекистон – 0:0\n05.02.2012. Ўзбекистон – Австралия – 2:0\n21.02.2012. Ироқ – Ўзбекистон – 2:1\n14.03.2012 Ўзбекистон – БАА – 2:3\n27.03.2012. Ўзбекистон – Сурия – 2:1\n29.03.2012. Уммон –Ўзбекистон – 2:0\nРио олимпиадаси учун саралаш ўйинлари тубдан ўзгарди, энди ОФК 23 ёшгача бўлган футболчилар ўртасида Осиё чемпионатини ҳар икки йилда мунтазам ўтказади, Олимпиада олдидан ўтадиган турнирлар эса биратўла ушбу мусобақанинг ҳам саралаш босқичи сифатида қабул қилинади. Яъни, Олимпиада ўтадиган йиллардаги U-23 совриндорлари йўлланмага ҳам эга бўлади.\nБир томондан, компакт форматда бўлиб ўтадиган турнирларда терма жамоаларимиз муваффақиятлироқ тўп суришади, жуда кўп марта айнан шу йўл билан ёшларимиз ва ўсмирларимиз жаҳон чемпионатларига чиққан. Лекин бу тизим илк мартда бизга ёрдам бермади. Терма жамоа мураббийи Самвел Бабаян тўрт йил олдин Вадим Абрамов қилган хатони такрорлаб, олимпиячиларнинг ҳам бош мураббийига айланиб олди. Оқибати ёдимизда.\n12 январда бошланган турнир 16-куни Ўзбекистон учун якунланиб бўлди. Жанубий Корея ва Ироққа қарши ўйинларда мағлубиятга учраган олимпиячилар гуруҳдан чиқиш имкониятини расман бой беришди. Сўнгги турдаги Яман устидан қозонилган ғалаба ҳам юпанч сифатида татимади.\n13.01.2016 Жанубий Корея – Ўзбекистон – 2:1\n16.01.2016. Ўзбекистон – Ироқ – 2:3\n19.01.2016 Ўзбекистон – Яман – 3:1\nЮқорида айтилганидек, қисқа форматларда ўтадиган турнирлар Ўзбекистон вакиллари учун анча қулай. Биринчидан, турнир январь ойида бўлаётгани учун футболчиларимизда узоқ муддат биргаликда тайёрланиш ва турли тактик кўникмаларни ҳосил қилиш имконияти бўлади. Иккинчидан, гуруҳдан чиқиб, алоҳида бир ўйинда бор имкониятни ишга солиб ҳам олимпиада йўлланмаси учун дадил қадам ташлаш мумкин, йил давомида турли стадион ва шароитларда тўп суришга мажбур бўлинмайди.\n2018 йилги Осиё чемпионатида ўзбекистонлик олимпиячилар амалда ҳам буни исботлаб, Осиё чемпиони бўлганди. Тўғри, ўша турнир ҳеч қандай йўлланма тақдим этмаслиги боис, баъзи фаворит жамоалар у қадар эътибор беришмагани ҳам бор гап, лекин умид қиламизки, биз ҳам бугун бошланаётган масъулиятли мусобақага эътиборни янада оширамиз ва Друлович шогирдлари камида совриндор бўлиб қайтишади. Соврин эса, сезиб турганингиздек, Токио-2020 йўллланмаси.


Ноқонуний диний оқимлар ғояларини ўрганиш жиноятми? - BBC News O'zbek\nImage caption Маҳкамага тортилаётганлар Тошкент вилоятидаги Чирчиқ шаҳри ва Қибрай туманида истиқомат қилган инсонлар.\nЎзбекистонда ўтаётган навбатдаги маҳкамада айбланувчиларнинг "Ҳизбут-таҳрир", Ваҳҳобийлик оқими ғояларини ўргангани учун жиноий жавобгарликка тортилганлари ҳақида сўз боради.\nНорасмий Ўзбекистон Инсон ҳуқуқлари ҳимоячилари Ташаббус гуруҳи хабар қилишича, 1 ноябрда Тошкент вилоят маҳкамасида ўн фуқаро устидан маҳкама бошланган.\nМаҳкамага тортилганлар орасида Чирчиқ шаҳридаги масжид имоми, собиқ Қибрай туман кенгаши депутати бор.\nАйбланувчиларни маҳкама биносига олиб келиш ва олиб кетишда уларни автомат қуроллари билан қуролланган милиция ходимлари кузатмоқда, четдан қараган одамларда ўта оғир жиноятни содир этганларни суд қилишаётгандек таассурот уйғонади.\nЎзбекистон Инсон ҳуқуқлари Ташаббус гуруҳига кўра, маҳкамага тортилаётганлар Тошкент вилоятидаги Чирчиқ шаҳри ва Қибрай туманида истиқомат қилган инсонлар.\nУлар Чирчидаги "Амир ўғли Ҳасанбой" масжидида йиғилганлар, йиғилган пайтларида Ўзбекистонда ноқонуний ҳисобланадиган "Ҳизбут-таҳрир" фирқаси, Ваҳҳобийлик ва Ислом динидаги бошқа оқимлар ғояларини муҳокама этганлар.\nТашаббус гуруҳ раҳбари Суръатбек Икромовнинг айтишича, ўн инсон устидан очилган жиноий ишда улар ноқонуний диний оқим ғояларини ўргангани учун жавобгарликка тортилаётгани айтилади.\nБироқ уларни Ўзбекистон Жиноий кодексининг 244-банди - ноқонуний диний ташкилот фаолиятида иштирок этишда айблашган.\nИнсон ҳақлари ҳимоячиларига кўра, Тошкент вилоят маҳкамасида бошланган маҳкамада айбланувчилар ўзларига қўйилган айбларни рад этганлар.\nҚариндошлари дастлабки тергов пайтида айбланувчилар иқрорлик кўрсатмасини имзолашга мажбур қилинганлари ҳақида айтганлар.\nЎзбекистонда 1999, 2004 йиллардаги Тошкент шаҳридаги портлашлар ортидан ноқонуний диний гуруҳлар тузиш, ноқонуний диний ташкилотларга аъзолик айбловлари билан маҳкама жараёнлари кўпайган.\nМаҳаллий ва халқаро инсон ҳуқуқларини ҳимоя қилиш ташкилотлари кўплаб бегуноҳ инсонлар қийноқлар остида Ўзбекистоннинг конституциявий тузумига тажовуз қилиш, турли диний гуруҳларга аъзолик айбларини бўйниларига олгани асосига қурилган маҳкамаларни қоралаган.\nБундай маҳкамалар Ўзбекистон барча ҳудудларида бўлиб ўтган.\nИнсон ҳақлари фаоллари Ўзбекистонинг қамоқхоналарида бир неча минг виждон тутқуни мамлакат қонунлари бузилгани ҳолда сақлаб турилгани масаласини кўтариб чиққанлар.\nҚамоқхонадаги қийноқлар, ноинсоний шароит ва хасталик туфайли ҳаётдан кўз юмган маҳбуслар жасадлари кўп сонли милиция ходимлари қуршовида, яқинларига тезроқ кўмиш босими билан дафн этилаётгани ҳолатлари бу ҳақдаги ахборотни яшириш мақсади кўзланганига қарамасдан, халқаро инсон ҳуқуқларини ҳимоя қилиш ташкилотлари эътиборига тушган.


Қизнинг ТВсида Отасига жой йўқ\nОзодлик телетомшабини яқиндан бери "ФорумТВ"нинг ашаддий ишқибозига айланиб қолди. Гап-сўзларга қараганда, у яқинда бир фабрикага махсус бўйинрўмол тўқишга буюртма ҳам берган. Унда "ФорумТВ" деган ёзув бўлармиш. Хабарчилигини ташлаб телевизор кўришга ўтиб олган томошабинимиз, кеча кўрганларини қоғозга туширибдики, қуйида унинг ўша битикларини ўқишингиз мумкин.\n7 май куни куним “ПўримТВ”ни, унинг “қАсрлар садоси” фестивалидан репортажларини кўриш билан ўтди. Қайта-қайта бераверишди, такрор-такрор кўравердим.\nАна сизга маҳобат, ана сизга маҳорат, ана сизга малоҳат!\nЖаа жанговар миллат эканми бизнинг миллат, дедим Навоий вилоятининг бепоён қир-адирлари бағрида ўтказилган фестивалдан репортажни кўриб ўтириб.\nБир қарасангиз, кўпкари чопаяпти ўзбек.\nБир қарасангиз, хўроз уриштираяпти ўзбек.\nБир қарасангиз, қўчқор уриштираяпти ўзбек.\nНега ит уриштирмади ўзбек, деб хайронлар бўлдим.\nҲай, майли, ит уриштирмасаям, ўзбекнинг брутал эканлиги шундоғам кўриниб турибди. Ҳатто соврин сифатида берилган жонлиқни ҳам икки ғолиб шарт иккига бўлиб олаверди.\n“Совринга берилган туяни икки қўчқор эгаларига бўлиб бердилар”, деди урушқоқ қўчқор эгаси. Узунасига бўлдилармикан туяни ё кўндалангигами, деб ўйлаб қолдим.\nИкки кунга чўзилган фестивал номидан келиб чиқсак (“Анъанавий маданият фестивали”) ўзбекнинг маданияти лапар айтишу хўроз-қўчқор уриштириш ва улоқ талашиб чарчаганда ош еб қўйиш бўлиб чиқди. Бўлса бордир?! Яна ким билади, дейсиз?\nЛекин фестивал кўпчиликка ёққани репортажлардан сезилиб турди. Кўпчилик раҳматни қуюқ айтди.\nКўпкарига тушган чавандозлардан бири,\n- Минг йиллардан бери унутилиб кетган ўйинларимиз, қадриятларимиз қайтаяпти. Бунинг учун Фонд Форум ташаббускорларига раҳмат айтамиз, деб, раҳмат адресини кенгроқ олган бўлса, бошқалар раҳматга сазовор киши исмини аниқ-тиниқ айтдилар. Масалан, совринга гилам олган конимехлик чавандоз ўз миннатдорчилигини мана бундай изҳор қилди:\n- Гилам соҳиби бўлдик. Бизлар Конимех туманидан келганмиз. Гулнора опамизга катта раҳмат!\nТаъмири якунланиб, фойдаланишга “қАсрлар садоси” фестивали давомида топширилган Когондаги Биби Орифа обидасида ишлаган усталардан бири ҳам фурсатдан фойдаланиб ўз раҳматини айтиб олди.\nРаҳмат мухбирнинг таржимасида мана бундай янгради: Спасибо Фонду Форуму и его руководству в лице Гульнары Каримовой за данный проект.\n“қАсрлар садоси” фестивалида хорижий меҳмонлар ҳам кўринди. Бу байрам ортида ким турганини хорижликлар ҳам аниқ билиши “ПўримТВ”нинг репортажларидан маълум бўлди. Масалан, латвиялик Дита Лане хоним бундай деди:\n- Гульнара Каримова делает очень большую работу. И она очень хорошо работает.\nШунча раҳматни эшитиииб ўтирибману нимадир етишмаётгандай бўлаверди.\nНимадир кам. Кўнглимнинг бир чети кемтик қолавераяпти.\nЎйлай-ўйлай, ниҳоят топдим: Президент ҳақида айтилмади. Битта тугул яримта сўз, чала раҳмат ҳам айтилмади. Ишонўвринг, чиндан ҳам айтилмади.\nҚайта-қайта берилган репортажларни такрор-такрор кўрдим. Атайлаб кўрдим. Йўқ! Президент тилга олинмади!\nҒалати бўларкан-э! Ҳатто алам қиларкан!\nКўникиб қолган эканмизда Президентга раҳмат айтишларига: томимиз шипири янгилансаям (ислоҳотлар давом этмоқда) Президентга раҳмат!\nТомимиз шипири янгиланмасаям (барқарорлик) Президентга раҳмат!\nГапни чўзиб мақиламан – “Пўрим”дан бошқа каналга ўтинг ана, ўзингиз кўриб-эшитаверасиз раҳматларни.\nҚизнинг “ПўримТВ”сида Ота тилга олинмагани сирини билолмай, бир билгич ҳамкасбимни гапга солсам, у калавани янаям чалкаштирворди.\n“Сигнал бу!” деди.\n-Вой, қанақа сигнал, барака топгур?!\nБилгич қаншарини қашиб бироз ўйланиб турди-да, янаям сирлироқ қилиб, "Муҳим сигнал", деди. Бошқа гапга ўтмади.\nСигнал-пигналини ўйлаб миямни мажақ қилмай, дедим-да, кўзларим оромини ўйладим.\nОром эса, “Пўрим”да!\nАна, тиниб-тинчимас Қиз “Zo'r-Zo'r”нинг ҳакамлар ҳайъатида ўтирибди.\nАрияни қийнаб қўйган zo'r-zo'rчилардан бири хиргойисини бир амаллаб тугатволганидан кейин Қиз ҳаваскор билан мулоқот қила бошлади:\nҚиз: Слова учили?\nZo'r-zo'rчи: Я не успел...\nҚиз: Вот! (кулади) Классно! (Хандон отиб кулади. Залда зарсак кўтарилади)\nОлиб борувчи: Он не успел, но спел.\nҚиз: Классно, да? (Яна кулади) Вот... Ну что, я дальше, может ничего не буду говорить...\nЎзини болалардай табиий тутаётганилигидан ва яна “Классно!”, деган хитобидан келиб чиқиб, Қизни Ильф ва Петровларнинг Эллочкасига ўхшатганлар янглишади.\nЧунки у киши жиддий издиҳомларда ўзини муносиб тута билишини “Пўрим”да кўрдик.\nМасалан, таъмирдан чиққан Биби Орифа обидасининг очилиш маросимида дин пешволарига саруполар кийдирганини кўргач, ўз фикримизнинг нақадар тўғрилиги ўзимизга аён бўлди.\nҚиз сарпо кийганларга қарата бундай деди (Қизнинг талаффузини айнан беришга уриниб кўрамиз): Мана шу кунга...ҳммм, мана шу бизни пўк ниятимизга етқизгани учун Олога минг марта шукур...\nБу издиҳомда фақат бир нарса кўнглимга сал ўтиришмади.\nОдатда, ўзбекнинг диний маросимларида иштирок этаётган эр кишилар пешвозига хотин киши мутлақо мажбур қолганидан чиқар эди. Уйида бирон бир эр кишиси бўлмаган тул хотин меҳмонларга “хуш келибсиз”ниям ва “хуш кўрдик”ниям ўзи айтишга мажбур бўларди.\nБилмадим, балки мен бир провинциал бўлганим учун бу эскилик сарқитларини гап, деб юргандирман? (Ўзимни негадир “қишлоқи”, дегим келмади – комплексланаяпман-да, ахир!)\nА так, ҳаммаси яхши. Яхшиям, “ПўримТВ” боракан. Ҳордиғим чиқди.\nҲа, айтганча, ўйлаётгандирсиз, "нима учун бу одам ҳалидан бери “ПўримТВ”лаб пўриллатаяпти", деб.\n“Форум” матнимга қандай қилиб “Пўрим” бўлиб кўчганини ўтган гал айтувдим.\nҲа, яна бир марта - айтганча: “Асрлар садоси”нинг “қАсрлар садоси” бўлиб қолганигаям хайрон бўлгандирсиз?\nГап шундаки, “Телевизор”нинг ўтган сонида .ўзбекистонлик меҳнат мигрантлари учун алоҳида ТВ очишни таклиф қилган, унда қилиниши мумкин бўлган бир қатор кўрсатувлар ғояларини ўртага ташлаган эдим.\nБугун янги ғояларим ўртоқлашмоқчиман.\n“ПўримТВ”нинг қудратли ТВ эканлиги кўриниб турибди. Шунинг учун “Асрлар садоси” деган номга уйқаш мана бу номлар билан қатор кўрсатувлар қилиш бу ТВ учун чўт эмас.\n• “Сирлар садоси” - (Оқсарой ва унинг атрофида ҳеч қандай сир йўқ эканлигини фош этувчи журналистик тадқиқот кўрсатуви);\n• “Асрлар Гадоси” - (Ўзбекистон аҳолисининг қашшоқлар қатлами августдаёқ тугатилгани тўғрисида яқин ва олис қишлоқлардан репортажлар);\n• “АсИрлар садоси” - (Турли халқаро ташкилотларнинг Ўзбекистон қамоқхоналарида 10 мингдан зиёд диний маҳбус сақланаётгани тўғрисидаги иддаолари пуч эканлигини фош этувчи журналистик тадқиқот кўрсатуви);\n• “Носирлар садоси” - (Ўзбек носирлари ва нозимлари билан мамлакатда ижтимоий тафаккур гуркираб ўсаётгани тўғрисидаги туркум интервьюлар);\n• “Мисрлар садоси” – (“Араб баҳори” сабаблари ва Ўзбекистонга баҳор умуман келмаслиги лозимлиги тўғрисида таҳлилий кўрсатувлар);\n• “Басирлар садоси” – (Бу ғоямизни айтдигу қайтдик. Бундай кўрсатув қилишдан олдин “ПўримТВ” барча телевизорларга Брайль алифбосини ўрнатиб чиқиши керак бўлади. Бунга ҳатто “Форум Фонди”ниям пули етмаса керак)\nБошқа ғояларни навбати билан эълон қилиб борамиз. (Аввал шунисини қилиб олишсин!)\nҒоялар учун муаллифлик ҳуқуқига даъвомиз йўқ.\nСайтлашгунча, йўғ-е, телевизорлашгунча хайр.